Pemandu lori tersepit, lori remuk
Oleh NUR SHARIEZA ISMAIL

11 September 2021, 4:01 pm
SEPANG – Seorang pemandu lori berdepan detik cemas apabila tersepit selepas lori muatan lima tan yang dipandunya terbabit dalam kemalangan dengan sebuah kenderaan berat lain di Kilometer (KM) 38.7 Lebuh Raya Utara-Selatan Hubungan Tengah (Elite) arah selatan awal pagi tadi.
Pegawai Bomba Kanan 11, Balai Bomba dan Penyelamat KLIA, Rosli Ramli berkata, pihaknya menerima panggilan kecemasan berhubung kejadian tersebut kira-kira pukul 3.58 pagi sebelum sebuah jentera dan sebuah Unit Bantuan Perkhidmatan Kecemasan (EMRS) bersama lima anggota digerakkan ke lokasi kejadian.
“Setibanya di lokasi kira-kira pukul 4.08 pagi, pihak bomba mendapati kemalangan melibatkan sebuah lori muatan lima tan telah melanggar bahagian belakang sebuah lori lain.
“Mangsa, lelaki berusia 30-an telah tersepit di bahagian pemandu dengan keadaan lori yang remuk teruk di bahagian hadapan menyebabkan kerja-kerja menyelamat agak sukar ditambah keadaan fizikal mangsa yang berbadan besar,” katanya ketika dihubungi Kosmo! hari ini.
Beliau berkata, mangsa berjaya dikeluarkan dalam tempoh 20 minit dilaporkan mengalami kecederaan di kedua-dua belah kaki telah dikejarkan ke Hospital Serdang dengan jentera EMRS. – K! ONLINE


19,550 kes Covid-19 baharu hari ini
Oleh SITI A'ISYAH SUKAIMI

11 September 2021, 4:06 pm
PUTRAJAYA – Sebanyak 19,550 kes baharu dilaporkan hari ini, menjadikan jumlah kes positif Covid-19 sebanyak 1,960,500 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 3,743 kes, diikuti oleh Selangor (2,416 kes), Johor (2,282 kes) dan Sabah (2,163 kes).
“Pulau Pinang (1,865 kes), Kedah (1,390 kes), Perak (1,354 kes), Kelantan (1,320 kes), Terengganu (953 kes), Pahang (722 kes), Kuala Lumpur (555 kes), Melaka (490 kes) dan Negeri Sembilan (198 kes).
“Perlis pula (73 kes), Putrajaya (24 kes), dan Labuan (dua kes),” katanya pada ciapan Twitter di sini hari ini. -K! ONLINE


Agong, Raja Permaisuri zahir takziah pemergian Zaman Khan
Oleh ZULKIFLI MANZOR

11 September 2021, 4:36 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada seluruh keluarga Allahyarham Tan Sri Mohd Zaman Khan Rahim Khan.
Istana Negara dalam satu kenyataan berkata, Seri Paduka Baginda berdua turut menzahirkan rasa sedih dengan pemergian Allahyarham dan menzahirkan harapan agar seluruh keluarga Mantan Pengarah Jabatan Siasatan Jenayah Bukit Aman itu bersabar serta tabah menghadapi dugaan serta suasana sedih dan pilu itu.
“Seri Paduka Baginda berdua mendoakan agar roh Allahyarham dicucuri rahmat oleh Allah S.W.T dan ditempatkan bersama para solihin.
“Seri Paduka Baginda berdua amat menghargai dan menyanjung tinggi khidmat bakti, jasa serta pengorbanan Allahyarham kepada negara,” kata kenyataan itu hari ini.
Menurut Istana Negara, Seri Paduka Baginda berdua turut menyifatkan permergian Allahyarham sebagai satu kehilangan besar kepada Polis Diraja Malaysia (PDRM) dan negara.
Jelas Istana Negara, Allahyarham yang berusia 79 tahun merupakan anak kelahiran Pasir Mas, Kelantan pernah berkhidmat sebagai Ketua Polis Selangor dari 1975 hingga 1978 dan menamatkan perkhidmatan dalam pasukan beruniform sebagai Ketua Pengarah Penjara pada 1997.

Allahyarham memegang jawatan Pengarah Jabatan Siasatan Jenayah Bukit Aman sekitar 1993 dan pernah mengendalikan kes berprofil tinggi termasuk kes Botak Chin (Wong Swee Chin) dan P. Kalimuthu atau Bentong Kali.
Allahyarham juga antara pegawai kanan polis yang terlibat di lokasi kejadian tragedi Kondominium Highland Towers pada 1993. – K! ONLINE


Tiada kelulusan aktiviti di Bukit Tabur
Oleh NORHAYATI YAHAYA

11 September 2021, 5:05 pm
SHAH ALAM – Kerajaan negeri menegaskan tiada sebarang kelulusan aktiviti tanah diberikan di Bukit Tabur di Taman Melawati dekat sini.
Menteri Besar Selangor, Datuk Seri Amirudin Shari berkata, ini hasil semakan lanjut dibuat Majlis Perbandaran Ampang Jaya (MPAJ) dan Pejabat Daerah Gombak susulan penyebaran gambar sebuah jentolak di bukit tersebut.
“Kerja-kerja tersebut tidak mempunyai kaitan dengan kerajaan negeri dan tidak mendapat kelulusan dari pihak berkuasa tempatan.
“Penguatkuasa telah turun bagi menghentikan aktiviti tersebut dan menyita jentera yang terlibat,” ciapnya menerusi akaun Twitter rasminya.
Amirudin menjelaskan, pihak berkuasa tempatan (PBT) mempunyai keterbatasan dari segi jumlah penguatkuasa dan kini tertumpu kepada pematuhan prosedur operasi standard (SOP) di premis dan sebagainya.
“Kerajaan negeri mengalu-alukan aduan dari awam dan akan terus meningkatkan tahap penguatkuasaan,” katanya.

Terdahulu seorang pengguna Twitter dikenali Farhan meminta penjelasan daripada Amirudin berhubung kehadiran pihak kontraktor di Bukit Tabur berkenaan. – K! ONLINE


Lelaki sesak nafas sempat hubungi 999 sebelum maut
Oleh NUR ANATI JUHARI

11 September 2021, 4:45 pm
ALOR SETAR – Seorang lelaki yang mengalami sesak nafas di laluan pejalan kaki ke Pasar Besar Alor Setar bersebelahan sebuah pasar raya di Taman Anggerik di sini hari ini sempat menghubungi talian kecemasan 999 sebelum disahkan meninggal dunia.
Ketua Polis Daerah Kota Setar, Asisten Komisioner Ahmad Shukri Mat Akhir berkata, mangsa, Haslimi Yusof dari Kuala Kedah yang berusia lewat 40-an dikatakan mengalami sesak nafas ketika berada di laluan pejalan kaki tersebut.
“Sebelum rebah, mangsa sempat menghubungi talian kecemasan 999 sebelum disahkan meninggal dunia oleh pegawai perubatan Hospital Sultanah Bahiyah (HSB) yang tiba di tempat kejadian pada pukul 6 pagi ini,” katanya hari ini.
“Mayat mangsa dibawa ke Jabatan Forensik HSB untuk ujian saringan Covid-19 sebelum proses selanjutnya. Kes diklasifi sebagai mati mengejut,” katanya. – K! ONLINE


Vaksin Covid-19 remaja Pulau Pinang hujung bulan ini
Oleh SAFINA RAMLI

11 September 2021, 3:54 pm
GEORGE TOWN – Proses vaksinasi Covid-19 untuk golongan remaja di negeri ini dijangka bermula pada hujung bulan ini dengan sekolah dijangka menjadi pusat pemberian vaksin.
Menteri Kesihatan, Khairy Jamaluddin Abu Bakar berkata, seramai 130,000 remaja di Pulau Pinang akan menerima vaksin berkenaan bermula minggu keempat pada bulan ini.
“Kita akan berikan vaksin Covid-19 kepada golongan remaja di sekolah dengan ditemani ibu bapa untuk mendapatkan kebenaran.
“Pelajar ini akan dipanggil mengikut keutamaan yang dikenalpasti. Saya akan umumkan minggu depan untuk negeri lain berhubung vaksinasi bagi remaja,” katanya pada sidang akhbar bersama Ketua Menteri Pulau Pinang, Chow Kon Yeow di Kompleks Tun Abdul Razak (Komtar) di sini hari ini.
Sebelum ini, Khairy Jamaluddin mengumumkan vaksinasi kepada golongan remaja berusia 12 hingga 17 tahun akan menerima vaksin jenis Pfizer. – K! ONLINE


Keluarga Malaysia hilang tokoh keselamatan awam
Oleh ZULKIFLI MANZOR

11 September 2021, 4:24 pm
PETALING JAYA – Keluarga Malaysia kehilangan seorang tokoh perkhidmatan keselamatan awam yang disegani iaitu Tan Sri Zaman Khan Rahim Khan.
Perdana Menteri, Datuk Seri Ismail Sabri Yaakob berkata, Allahyarham sangat tegas dan komited dalam memperkasa keselamatan dan ketenteraman awam sepanjang perkhidmatannya.
“Keluarga Malaysia kehilangan seorang tokoh perkhidmatan keselamatan awam yang disegani yang kembali ke Rahmatullah pada 10.15 pagi tadi.
“Selaku mantan Pengarah Bahagian Jabatan Penyiasatan Jenayah Bukit Aman dan Ketua Pengarah Jabatan Penjara Malaysia, Allahyarham sangat tegas dan komited dalam memperkasa keselamatan dan ketenteraman awam,” katanya dalam satu kenyataan di Facebook hari ini.
Terdahulu Kosmo! hari ini melaporkan Allahyarham menghembuskan nafas terakhir di Institut Jantung Negara (IJN), Kuala Lumpur pada pukul 10.15 pagi.
Ismail Sabri berkata, beliau mengucapkan takziah buat ahli keluarga Allahyarham atas pemergian insan tersayang dan mendoakan mereka tabah menghadapi detik yang mendukacitakan.

“Semoga roh Allahyarham dicucuri rahmat oleh Allah S.W.T dan ditempatkan bersama roh orang-orang yang beriman dan beramal soleh,” katanya. – K! ONLINE


500,000 pekebun kecil lega harga kelapa sawit meningkat
Oleh MUHAMMAD ZIKRI

11 September 2021, 5:17 pm
PONTIAN – Kementerian Perusahaan, Perladangan dan Komoditi (MPIC) akan memastikan harga pasaran bagi komoditi negara berada ditahap yang baik.
Timbalan Menteri 1 MPIC, Datuk Seri Wee Jeck Seng berkata, itu merupakan antara sasaran yang ingin dicapai kementeriannya dalam tempoh 100 hari selepas Perdana Menteri, Datuk Seri Ismail Sabri Yaacob mengambil alih pentadbiran.
Menurutnya, MPIC bertanggungjawab bagi memastikan komoditi seperti kelapa sawit, getah, lada hitam dan koko memberikan pulangan yang baik kepada pekebun kecil.
“Sebagai contoh tanaman kelapa sawit memberikan sumbangan besar kepada pendapatan negara melibatkan kira-kira 500,000 pekebun kecil dan kenaikan harga komoditi kelapa sawit ketika ini menambah pendapatan mereka.
“Kenaikan bukan datang serta merta tersebut melalui usaha yang dilakukan oleh kementerian dan kerajaan dengan melakukan pelbagai inisiatif bagaimana untuk meningkatkan harga kelapa sawit ini,” katanya selepas menyampaikan sumbangan bakul makanan di Pekan Nanas di sini hari ini.
Jeck Seng berkata, antara inisiatif yang dilakukan kerajaan adalah meningkatkan hubungan diplomasi lebih baik dengan negara China dan India, selain mencari pasaran baru di Filipina, Jepun, Asia Barat, Asia Tengah, Afrika dan sebagainya.

“Harga buah tandan segar (BTS) sawit yang lazimnya diniagakan pekebun kecil kelapa sawit merekodkan kenaikan tertinggi dalam sejarah apabila mencecah paras hampir RM1,000 satu tan hari ini,” katanya. – K! ONLINE


KKM pertimbang beri oksimeter nadi
Oleh SAFINA RAMLI

11 September 2021, 3:45 pm
GEORGE TOWN – Kementerian Kesihatan (KKM) mempertimbang untuk menyumbang peranti oksimeter nadi bagi memantau tahap oksigen dalam darah kepada golongan yang memerlukan bagi mengurangkan kes komplikasi kandungan oksigen rendah atau Happy Hypoxia dalam kalangan pesakit Covid-19.
Menteri Kesihatan, Khairy Jamaluddin Abu Bakar berkata, KKM mendapati terdapat peningkatan kes golongan yang lebih muda dikesan berdepan gejala Happy Hypoxia yang menjadi pembunuh senyap tidak bergejala pesakit Covid-19.
“Kita sedang lihat peningkatan golongan yang lebih muda yang sekarang berada dalam kategori tiga dan lima dan apa yang kita risau adalah peningkatan kes Happy Hypoxia.
“Kita dengan segera melaksanakan kiraan bajet untuk kita sumbangkan oksimeter nadi kepada keluarga yang memerlukan,” katanya pada sidang akhbar bersama Ketua Menteri Pulau Pinang, Chow Kon Yeow di Kompleks Tun Abdul Razak (Komtar) di sini hari ini.
Menurut Khairy, KKM juga akan meminta mereka yang sedang menjalani kuarantin kendiri untuk melaporkan kepada Pusat Penilaian Covid-19 (CAC) mengenai simptom-simptom awal berkaitan dengan kes Happy Hypoxia.
“Kita akan kemas kini komunikasi dengan mereka yang jalani kuarantin kendiri dengan CAC sekiranya berlaku gejala awal Happy Hypoxia seperti kadar denyutan nadi yang tinggi.

“Selalunya dalam kalangan golongan muda ini, mereka tidak akan menghadapi apa-apa gejala, namun dalam tempoh 24 hingga 48 jam, kesihatan mereka boleh merosot dengan mendadak dan menjadi punca kes meninggal dunia di luar hospital (BID) meningkat,” katanya. – K! ONLINE


Gagal seludup daun ketum guna bas persiaran
Oleh OTHMAN YAHAYA

11 September 2021, 3:09 pm
SUNGAI PETANI – Cubaan seorang pemandu bas persiaran menyeludup 150 kilogram (kg) daun ketum yang disembunyikan di dalam lapan beg pakaian dari Alor Setar dekat sini ke Pahang gagal apabila dia ditahan di Jalan Badlishah di sini malam semalam.
Suspek berusia 46 tahun itu ditahan dalam serbuan oleh sepasukan anggota Cawangan Khas Ibu Pejabat Polis Kontinjen Kedah (IPK) bersama Pasukan Polis Marin (PPM) Wilayah Satu Kuala Kedah di hadapan sebuah pusat beli belah kira-kira pukul 11.30 malam.
Timbalan Ketua Polis Daerah Kuala Muda, Superintendan Anuar Abdul Rahman berkata, intipan awal dilakukan oleh pasukan serbuan di Terminal Bas Shahab Perdana di Alor Setar dan mendapati pemandu bas terbabit mengisi beg berkenaan di ruang simpanan barang kira-kira dua jam sebelum itu.
“Serbuan dilakukan ketika bas persiaran itu berada di hadapan sebuah pusat beli-belah di Sungai Petani dan pemeriksaan lanjut menemui 626 bungkus daun ketum dibalut plastik lut sinar yang dimasukkan ke dalam beg pakaian tersebut.
“Kesemua daun ketum yang dianggarkan bernilai RM15,000 itu disyaki mahu diseludup ke Pahang dan turut ditahan seorang wanita berperwatakan lelaki berusia 37 tahun yang berada di dalam bas persiaran tersebut,” katanya dalam sidang akhbar hari ini. – K! ONLINE


Vaksinasi remaja diperluas selepas negara capai imuniti kelompok
Oleh ROHANA MOHD. NAWI

11 September 2021, 3:01 pm
KOTA BHARU – Program Imunisasi Covid-19 Kebangsaan (PICK) akan diperluaskan kepada remaja berusia 12 hingga 17 tahun selepas golongan individu dewasa di seluruh negara mencapai imuniti kelompok.
Menteri Sains, Teknologi dan Inovasi, Datuk Seri Dr. Adham Baba berkata, setakat ini, suntikan vaksin untuk remaja dalam lingkungan usia itu telah diberikan kepada penerima di Sarawak bermula tiga hari lalu.
Menurutnya, Jawatankuasa Khas Jaminan Akses Bekalan Vaksin (JKJAV) telah memutuskan bahawa PICK akan diperluaskan kepada remaja selepas golongan dewasa mencapai imuniti kelompok.
“Setakat ini, kita akan menggunakan satu jenis vaksin sahaja untuk remaja iaitu Pfizer. Berdasarkan data klinikal yang diperoleh, vaksin jenis tersebut dipercayai selamat, berkesan dan berkualiti untuk mereka.
“Bagaimanapun, kita telah memutuskan bahawa akan menumpukan pemberian vaksin Covid-19 kepada remaja berusia 16 dan 17 tahun selain golongan tersebut yang menghidap lebih daripada satu penyakit kronik atau komorbiditi,” katanya selepas melawat Universiti Malaysia Kelantan (UMK) di Pengkalan Chepa hari ini.
Menyentuh mengenai penghasilan vaksin Covid-19 di negara ini, menurut Adham, pihaknya sedang menyediakan pelan dan mengumpulkan saintis dari dalam serta luar negara untuk penghasilannya.

“Selain itu, kita cuba sedaya upaya mengumpul saintis dalam usaha pembentukan vaksin pertama di negara kita dan ia akan dilakukan sama ada secara kolaborasi dalaman atau luar negara,” katanya.


Zul Ariffin tarik diri daripada Anugerah Bintang Popular
Oleh NUR EMIRA SAIZALI

11 September 2021, 3:15 pm
PETALING JAYA – Aktor terkenal, Zul Ariffin mengumumkan pengunduran dirinya daripada sebarang pencalonan menerusi Anugerah Bintang Popular Berita Harian ke-34 yang dijangka berlangsung pada 13 November depan.
Pengumuman mengenai penarikan dirinya daripada anugerah tersebut dikongsi menerusi satu hantaran Instagram hari ini.
TANGKAP layar pengumuman Zul berkaitan pengundurannya daripada sebarang pencalonan di ABPBH34.
“Kepada semua peminat yang sentiasa menyokon kerjaya saya, Alhmdulillah.
“Di sini saya nak maklum dan umumkan bahawa saya sudah menarik diri daripada semua pencalonan di ABPBH34 serta sudah menghubungi pihak penganjur,” kata pemilik nama lengkap Zulkifli Ariffin itu.
Dalam pada itu, dia yang pernah membintangi drama membintangi drama Love, Elsa itu menjelaskan tindakannya itu bukan atas sebab ingin bersara dari dunia hiburan.
ZUL menjelaskan dia tidak mempunyai sebarang niat untuk bersara sebagai pelakon namun ingin fokus untuk menjadi insan lebih baik.
“Jangan risau, saya tidak bersara dari dunia lakonan, hijrah atau apa pun.

“Buat masa sekarang saya hanya ingin menjadi insan yang lebih baik daripada sebelum ini. Saya juga bersedia untuk panaskan enjin (lakonan). Banyak yang akan datang,” jelasnya.
Aktor filem Sangkar itu turut menitipkan doa buat semua selebriti tanah air yang tercalon dalam anugerah tersebut.
“Kepada semua calon, saya ucapkan selamat berjaya dan buat para peminat yang disayangi, dapat rehat yang cukup,” ujarnya.
Bagaimanapun, pelakon. berusia 34 tahun itu tidak mendedahkan sebarang alasan lanjut berkaitan pengundurannya daripada anugerah tersebut.
Untuk rekod, Zul pernah memenangi kategori Pelakon Filem Lelaki Popular dan Pasangan Serasi (Filem) bersama Nur Fazura pada ABPBH31.
Baru-baru ini, aktor kegilaan ramai wanita itu mencuri perhatian apabila dilihat kerap bertemu dengan pendakwah terkenal, Ustaz Ebit Lew.
Perubahan sikap aktor bertubuh kekar itu difahamkan ada kaitan masalah kemurungan yang dihidapi impak situasi pandemik Covid-19 yang melanda negara ketika ini.


Kelab EPL lega pemain Amerika Selatan boleh beraksi
Oleh KOSMO!

11 September 2021, 3:32 pm
LONDON – Persekutuan Bola Sepak Antarabangsa (FIFA) memberi ‘lampu hijau’ buat pasukan-pasukan Liga Perdana Inggeris (EPL) menurunkan barisan pemain dari benua Amerika Selatan untuk saingan minggu ini.
Sebagai rekod, beberapa kelab EPL telah menghalang pemain mereka untuk terbang mewakili negara masing-masing pada kempen Kelayakan Piala Dunia Qatar 2022 baru-baru ini ekoran pandemik Covid-19.
Susulan itu, beberapa negara terbabit telah membuat aduan rasmi kepada FIFA, sekali gus menyaksikan peraturan untuk ‘mengharamkan’ mereka beraksi pada saingan minggu ini dilakukan.
Namun, badan induk bola sepak dunia itu membuat ‘pusingan ‘U’ apabila membenarkan semua pemain terbabit untuk bebas mewakili pasukan selepas berbincang dengan pengurusan tertinggi EPL.
Antara pemain yang terlibat adalah lapan pemain antarabangsa Brazil iaitu Alisson, Fabinho dan Roberto Firmino yang mewakili pasukan Liverpool. – K! ONLINE

Selain itu, Raphinha yang mewakili Leeds United, Thiago Silva (Chelsea), Fred (Manchester United), Edersondan Gabriel Jesus (Manchester City) turut dibenarkan beraksi.

Tiga lagi pemain, Raul Jimenez dari kelab Wolverhampton (Mexico), Miguel Almiron (Newcastle United/Paraguay), Francisco Sierralta (Watford/Chile) juga boleh diturunkan minggu ini.

Hanya empat pemain daripada pasukan Argentina yang tidak boleh diturunkan kerana menjalani kuarantin wajib selepas terbang ke Brazil iaitu Giovani Lo Celso dan Cristian Romero dari kelab Tottenham Hotspur serta Emiliano Buendia dan Emiliano Martinez (Aston Villa). – K! ONLINE


Warga PDRM titip takziah buat keluarga Tan Sri Zaman Khan
Oleh SITI AMINAH MOHD YUSOF

11 September 2021, 2:52 pm
PETALING JAYA – Ketua Polis Negara, Datuk Sri Acryl Sani Abdullah Sani dan Timbalannya, Datuk Seri Mazlan Lazim serta warga Polis Diraja Malaysia (PDRM) menzahirkan ucapan takziah buat ahli keluarga Allahyarham Tan Sri Zaman Khan Rahim Khan yang meninggal dunia hari ini.
PDRM dalam satu kenyataan di laman Facebook berkata, Allahyarham pernah mencurahkan bakti terakhir dalam PDRM sebagai Pengarah Jabatan Siasatan Jenayah, Bukit Aman pada tahun 1989 sehingga 1993 sebelum ditukarkan ke Jabatan Penjara Malaysia sebagai Ketua Pengarah.
“Jenazah Allahyarham akan dimandikan dan disolatkan di Masjid Bukit Aman sebelum disemadikan di Tanah Perkuburan Islam Bukit Kiara, Kuala Lumpur pada petang ini.
“Didoakan agar roh Allahyarham Tan Sri Zaman Khan dicucuri rahmat-Nya dan ditempatkan bersama orang-orang beriman serta beramal soleh.
Allahyarham menghembuskan nafas terakhir di Institut Jantung Negara, Kuala Lumpur pada pukul 10.15 pagi tadi. – K! ONLINE


Kontena rosak lepas treler langgar ‘air ventilation’ dalam terowong
11 September 2021, 2:17 pm
KUALA LUMPUR – Sebuah treler yang membawa muatan alat ganti penyejuk udara mengalami kerosakan pada bahagian kontena selepas merempuh alat pengudaraan udara ‘air ventilation’ di dalam terowong di Jalan Sultan Yahya Petra, dekat sini hari ini.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, polis menerima laporan berkenaan kejadian itu pada pukul 11.03 pagi.
“Siasatan awal mendapati kemalangan berlaku ketika treler yang membawa muatan alat ganti penyejuk udara datang dari arah Air Panas, Setapak menghala ke pusat bandar.
“Ketika melalui terowong, treler berkenaan telah terlanggar pada alat pengudaraan udara di dalam terowong berkenaan.
“Akibat perlanggaran itu, alat pengudaraan udara jatuh dan terkena pada bahagian kontena hingga menyebabkan bahagian atas kontena terkoyak. Manakala alat pengudaraan pula jatuh ke atas jalan,” ujarnya dalam kenyataan hari ini.
Menurutnya, kemalangan hanya mengakibatkan kerosakan pada bahagian kontena dan tidak melibatkan kenderaan lain serta kecederaan kepada pemandu. – K! ONLINE


Nama tercemar, Kamal Adli terjebak scammer telefon
11 September 2021, 2:27 pm
PETALING JAYA – Gara-gara membuat ulasan tentang sebuah kedai telefon online, nama pelakon Kamal Adli kini tercalar apabila turut terkait dalam beberapa kes penipuan dalam urusan jualan secara dalam talian.
Lebih teruk lagi, Kamal turut menjadi sasaran kemarahan pelanggan kedai terbabit ekoran kegagalan urusan jual beli biarpun pembayaran telah pun dilakukan.
Menjelaskan keadaan sebenar, pelakon drama Perempuan Tanpa Dosa itu berkata, dia hanya menjalankan kerjanya sebagai selebriti yang dibayar untuk melakukan reviu atau ulasan produk atau perkhidmatan yang ditawarkan dalam Instagram.
“Untuk pengetahuan semua, saya ada admin (pengendali) yang pantau bahagian media sosial saya. Jadi semuanya dipantau dengan penuh hati-hati.
“Kemudian, ramai yang hantar mesej (DM) beritahu yang @kassgadget adalah penipu dan scammer. Saya memang ambil serius hal ini sebab setiap kali reviu, saya akan pastikan orang itu betul-betul berniaga,” katanya.
Dalam hantaran berkenaan, Kamal turut memuat naik tangkap layar mesej dalam Instagram dengan beberapa pembeli yang ditipu penjual berkenaan.

Membuktikan keseriusannya berhubung respons orang ramai, Kamal turut memuat naik tangkap layar perbualan pengurusnya dengan penjual kedai berkenaan menerusi WhatsApp pada 16 Ogos lalu dengan bertanyakan tentang isu penipuan yang berlaku.
Bagaimanapun dalam mesej berkenaan, penjual terbabit menafikan perbuatannya penipuannya sebaliknya mendakwa semua pembeli tiada bukti kukuh atas tuduhan yang dibuat.
“Jadi saya dah pun padam segala benda yang di luar kawalan kerana dia sendiri beritahu promosi ini dilakukan sempena Merdeka.
“Saya cuma nak bantu mereka yang terkesan dengan Covid-19, tapi macam ini pula jadinya. Saya mohon maaf kepada semua dan akan pastikan perkara begini tidak akan berulang.
“Saya akan ambil tindakan undang-undang terhadap penipu ini,” tulisnya.
Hasil carian, Instagram penjual berkenaan tidak ditemui, tetapi terdapat sebuah akaun baharu diwujudkan dengan nama @kassgadget.penipu dipercayai dibuka oleh kumpulan pembeli yang tertipu.
Perkongsian akaun tersebut berusaha mengumpul bukti sahih seperti resit bayaran pemindahan wang secara dalam talian daripada pembeli selain mendedahkan akaun bank penjual. – K! ONLINE


1.5 juta benih udang galah dilepaskan di Sungai Timun
Oleh NOR AINNA HAMZAH

11 September 2021, 2:31 pm
REMBAU – Sebanyak 1.5 juta benih udang dilepaskan di Sungai Timun, di sini, dalam tempoh dua tahun bagi membantu nelayan menambah pendapatan.
Ketua Daerah Perikanan Rembau Tampin, Md. Johari A. Latif berkata, selain itu sebanyak 200,000 benih pelbagai spesies ikan antaranya baung dan lampam sungai turut dilepaskan di sungai berkenaan dalam tempoh yang sama.
Menurutnya, langkah berkenaan adalah bagi menambahkan sumber udang galah dan juga perikanan di lokasi yang telah dikenalpasti merupakan habitatnya.
“Ikutkan di Sungai Timun ini terdapat tujuh nelayan laut yang berdaftar di bawah Jabatan Perikanan Negeri, manakala, terdapat lebih 30 individu lagi yang menjadi nelayan sambilan.
“Jika sebelum pendemik Covid-19, rata-rata nelayan mampu mencatatkan pendapatan sekitar RM900 hingga RM1,200 melalui hasil perikanan dan udang galah di sini,” katanya dalam Program Merdeka di Jeti Pengkalan Nelayan Sungai Timun hari ini. – K! ONLINE


Kaki judi, penonton ditahan polis
Oleh SITI NUR MAS ERAH AMRAN

11 September 2021, 3:32 pm
SEBERANG PERAI – Polis menahan sepuluh lelaki warga tempatan yang sedang leka bermain judi dalam serbuan di sebuah premis di Mak Mandin, Butterworth di sini tengah malam tadi.
Suspek berusia di antara 20 hingga 40 tahun itu ditahan sepasukan anggota polis yang sedang menjalankan rondaan pematuhan Fasa 2 Pelan Pemulihan Negara (PPN) kira-kira pukul 12.10 tengah malam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, hasil pemeriksaan mendapati mereka bermain judi dipercayai jenis pakau dan mahjong, manakala terdapat sepuluh individu lain yang turut menjadi penonton.
“Mereka didapati melakukan aktiviti yang tidak dibenarkan semasa tempoh PPN malah tidak mematuhi penjarakan fizikal yang ditetapkan.
“Kita turut merampas kelengkapan dan peralatan perjudian antaranya dua meja kayu, kertas putih (dua), bangku plastik (sembilan), cip (66), buah mahjong (84), dadu (empat), blok pakau (52) dan wang tunai RM8,514,” katanya kepada pemberita di sini hari ini.
Menurutnya seramai sepuluh penonton turut dikompaun di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) PPN 2021. – K! ONLINE


KDA FC naib juara Liga Super
Oleh MOHD. RAFIE AZIMI

12 September 2021, 11:16 pm
ALOR SETAR – Kedah Darul Aman FC (KDA FC) sah bergelar naib juara Liga Super musim ini setelah cemerlang membenam Melaka United FC 4-1 di laman sendiri, sebentar tadi.
Pasukan pelawat diketuai anak jati Kedah, Khairul Helmi Johari selaku kapten bagaimanapun terlebih dahulu memberi ancaman kepada KDA FC.
Ia apabila hantaran lintang tonggak import dari Haiti, Sony Norde pada minit ke-4 ditanduk kemas gandingannya di bahagian penyerang, Giovane Gomes Da Silva ke gawang tuan rumah.
Penjaga gol KDA FC, Ifwat Akmal Chek Kassim nyata lebih bersedia apabila melonjak untuk menyelamatkan pintu golnya daripada dibolosi.
Serangan demi serangan dilancarkan Melaka United jelas tidak mendatangkan gentar kepada anak didik Aidil Sharin Sahak apabila mereka membalas dengan cara yang positif menerusi gol pembukaan oleh Kipre Tchetche pada minit ke-23.
Jaringan itu terhasil setelah pemain bertubuh sasa tersebut berjaya melepaskan rembatan kaki kiri sebaik menerima hantaran cantik dari Mohd. Fadzrul Danel Mohd. Nizam di bahagian tengah.

Hanya enam minit berselang, pengadil perlawanan, Zulkarnain Zakaria menghadiahkan sepakan penalti kepada KDA FC apabila kapten mereka, Baddrol Bakhtiar dijatuhkan pemain pertahanan Melaka United, Mohamad Faris Shah Mohd. Rosli.
Kipre yang diberi tanggungjawab untuk menyempurnakan sepakan itu jelas tidak mensia-siakan peluang apabila mudah merembat ke kanan pintu gol lawan ketika penjaga gol berpengalaman Melaka United, Norazalan Razali melayangkan badannya ke kiri.
Memasuki babak kedua, Melaka United jelas menunjukkan betapa mereka tidak berputus asa untuk mencari jaringan dengan melakukan serangan secara berterusan.
Hasilnya pada minit ke-59, penyerang mereka dari Brazil, Adriano Aparecido Narcizo berjaya menjaringkan gol menerusi rembatan leret setelah dia berjaya meloloskan diri dalam kotak penalti tanpa dikawal mana-mana pemain tuan rumah.
Dalam keadaan hujan amat lebat, KDA FC kemudiannya tidak menunggu lama untuk membalas apabila hantaran leret Kipre, dikuis Baddrol untuk gol ketiga tuan rumah pada minit ke-66.
Kipre selepas itu sekali lagi menjadi duri dalam daging buat Melaka United apabila percubaannya pada minit ke-68 gagal ditepis dengan kemas oleh Norazlan walaupun sudah melayangkan badan sebelum disambar pemain gantian, Mohammad Fayadh Mohd. Zulkifli untuk gol keempat KDA FC.
Selain Kipre, Ifwat Akmal nyata menjadi antara watak paling penting dalam kejayaan KDA FC malam ini apabila cemerlang menafikan tiga rembatan deras dilakukan pemain pelawat terdiri daripada Mohamad Fakhrullah Rosli, Sony serta Adriano pada minit ke-70, 73 dan 77.
Keputusan itu bermakna KDA FC berjaya menyamai pencapaian musim lepas untuk berada di kedudukan kedua Liga Super di belakang juara, JDT.
Kedudukan itu sekali gus melayakkan KDA FC untuk beraksi dalam Piala AFC musim depan. – K! ONLINE


PJ City rentap ego Selangor FC
Oleh MUHAMAD ARDIE PUTRA SUHAIMI

12 September 2021, 11:35 pm
PETALING JAYA – Pasukan Selangor FC menamatkan kempen Liga Super dengan kekalahan mengejut kepada seteru setempat, Petaling Jaya City (PJ City) dengan keputusan 1-2 pada aksi di Stadium MB Petaling Jaya sebentar tadi.
Pada saingan tersebut, skuad PJ City selaku pasukan pelawat mencipta kejuta dengan meraih gol membukaan menerusi tandukan yang dilakukan oleh pemain sayap, Khyril Muhymeen Zambri pada minit ke-20.
Tersentak dengan gol tersebut, pasukan Gergasi Merah berusaha untuk bangkit dan berjaya menyamakan kedudukan hasil sepakan penalti yang berjaya disempurnakan oleh penyerang sensasi, Ifedayo Olusegun sebelum tamat babak pertama.
Bersambung pada separuh masa kedua, giliran skuad The Phoenix pula diberikan sepakan penalti tetapi peluang tersebut gagal dimanfaatkan oleh penyerang utama, Darren Lok apabila rembatannya terkena palang gol pada minit ke-48.
Namun, PJ City terus mengasak kubu Selangor FC menerusi serangan balas pantas dan kerja keras mereka membuahkan hasil apabila Syahmi Zamri meledak gol kemenangan pada minit ke-62.
Nasib skuad kendalian Karsten Neitzel bertambah parah apabila kapten pasukan, Syahmi Safari dilayangkan kad merah pada minit ke-84 sekali gus menyaksikan mereka terpaksa bermain dengan 10 pemain sehingga wisel penamat ditiupkan.

Keputusan tersebut menyaksikan Selangor kekal di tangga ke-5 liga dengan 36 mata manakala PJ City dikedudukan ke-7 dengan 24 mata selepas mengharungi 22 perlawanan. – K! ONLINE


Kemenangan UITM FC sudah terlambat
Oleh MUHAMMAD ZUHAILY BADLISHAH

12 September 2021, 11:32 pm
SHAH ALAM – Hasrat Universiti Teknologi Mara (UITM) FC untuk melayakkan diri ke saingan Piala Malaysia musim ini tidak kesampaian meskipun berjaya menewaskan Sri Pahang FC 1-0 di Stadium UITM, Shah Alam sebentar tadi.
Kegagalan itu pastinya mengecewakan kem The Lion Troops yang bermain dengan cukup cemerlang untuk meraih kemenangan pada aksi terakhir Liga Super musim ini sebelum jatuh ke saingan Liga Premier tahun depan.
Biarpun menang, namun UITM terpaksa menerima hakikat perit terlepas slot Piala Malaysia disebabkan kemenangan Perak FC 2-1 ke atas Sabah FC di Stadium Perak, Ipoh sebentar tadi.
Ia sekali gus membolehkan The Bos Gaurus yang turut senasib dengan UITM turun ke Liga Premier musim depan, berjaya menyambar tiket terakhir daripada saingan Liga Super untuk beraksi di Piala Malaysia selepas ini.
Dalam aksi di Shah Alam malam tadi, skuad bimbingan Reduan Abdullah berjaya meraih tiga mata terakhir Liga Super menerusi tonggak import dari Korea Selatan, Kwon Yong-hyun selepas memanfaatkan sepakan penalti pada minit ke-25.
Kemenangan itu meneruskan momentum cemerlang UITM yang sebelum ini mencipta kejutan mengikat naib juara Liga Super, Kedah Darul Aman FC dengan keputusan 3-3 di Alor Setar minggu lalu.

Bagi Sri Pahang, prestasi yang dipamerkan anak-anak buah Dollah Salleh dilihat amat membimbangkan kerana ia adalah kekalahan kelima daripada enam perlawanan terakhir sejak mencatat kemenangan pada 1 Ogos lalu.
Apa yang pasti, Tok Gajah perlu melakukan sesuatu dalam kadar segera agar dapat bangkit memberikan tentangan sengit apabila saingan Piala Malaysia membuka tirainya selepas ini. – K! ONLINE


JDT unggul julang kejuaraan kali kelapan
Oleh MOHAMAD FAIZAL HASHIM

12 September 2021, 11:15 pm
ISKANDAR PUTERI – Sejarah baharu Liga Super tercipta setelah Johor Darul Ta’zim (JDT) secara rasminya bergelar juara buat musim kelapan berturut-turut selepas tamat aksi menentang KL City FC di Stadium Sultan Ibrahim, di sini hari ini.
Pada perlawanan itu menyaksikan JDT melebarkan rekod tanpa kalah kepada 11 perlawanan selepas menewaskan The City Boys 2-1, sekali gus melengkapkan malam gemilang skuad Harimau Selatan menjulang piala Liga Super musim ini.
Pada perlawanan itu, pasukan tuan rumah tampak lebih dominan berbanding pasukan pelawat yang lebih ghairah melakukan serangan ke kubu lawan.
Percubaan tepat ke arah gol hadir pada minit ketiga menerusi sepakan gunting tetapi percubaan tersebut berjaya ditepis penjaga gawang, Kevin Mendoza.
Kekebalan benteng ampuh KL City hanya bertahan 15 minit sahaja apabila berjaya dibolosi hasil jaringan Nazmi Faiz Mansor yang menyudahkan hantaran jauh Shane Lowry.
Lowry hampir memahatkan nama dalam senarai penjaring pada minit ke-19 namun tandukannya sedikit tersasar dari palang gol.

Skuad kendalian Bojan Hodak berjaya mendapatkan gol penyamaan pada minit ke-24 hasil jaringan Muhammad Izreen yang menghukum kealpaan lawan.
Safee Sali yang pantas mengambil sepakan sudut dengan mengumpan Shahrul Azim Ab Hakim yang menguis bola kepada Izreen yang tidak dikawal melepaskan rembatan lerek menewaskan Farizal Marlias.
Syafiq Ahmad yang diturunkan dalam kesebelasan utama itu mensia-siakan peluang keemasan untuk menambah jaringan apabila hantaran lintang Matt Davies namun rembatannya lemah dan tersasar dari sasaran.
Bergson Da Silva yang membawa misi memburu kasut emas membuat percubaan dengan melakukan rembatan dari luar kotak penalti sedikit tersasar pada akhir babak pertama.
Skuad kendalian Benjamin Mora meningkatkan tempo permainan bagi memburu gol selain membawa masuk Safiq Rahim bagi menyuntik idea baru dalam mengatur gerak jentera serangan.
Kemasukan Safiq menguntumkan hasil apabila hantarannya ke dalam kotak penalti mencari Bergson tertampan masuk oleh Nik Shahrul Azim ke dalam gawang sendiri.
Hasrat Bergson untuk menghidupkan peluang memenangi kasut emas lebur apabila gagal mencipta jaringan pada perlawanan tersebut. – K! ONLINE


Akhirnya Perak menang
Oleh AZIZAN HASHIM

12 September 2021, 11:18 pm
IPOH – Perak menutup tirai Liga Super 2021 dengan kemenangan 2-1 ke atas Sabah FC di Stadium Perak sebentar tadi.
Dengan kemenangan ini The Bos Gaurus berjaya mengekalkan kedudukan di tangga ke-11 untuk mengatasi UiTM, sekali gus layak ke Piala Malaysia.
Pada perlawanan tadi, Nana Poku muncul wira pasukan apabila menjaringkan dua gol pada setiap babak.
Penyerang dari Ghana itu menjaringkan gol pertama pada minit 19 dan menambah luka pelawat pada minit ke-69.
Sabah merapatkan jurang melalui jaringan Taesu Park pada minit ke-83 tetapi ia nyata sudah terlambat untuk menyelamat perlawanan.
Tanpa sebarang kemenangan dalam lapan perlawanan Perak FC, Perak mempamer permainan kemas dan tersusun untuk mengenakan tekanan kepada pelawat.

Berbanding lapan perlawanan sebelum ini, skuad bimbingan Mohd. Shahril Nizam Khalil beraksi cemerlang disetiap bahagian.
Malah, tuan rumah mampu menang dengan jurang lebih besar jika Muhammad Adib Abdul Ra’op dan Mohd. Zulkifli Zakaria menyudahkan peluang diperolehi pada babak kedua.
Sabah juga hanya boleh menyalahkan diri sendiri kerana gagal menyudahkan peluang terbuka di penghujung perlawanan. – K! ONLINE


Penang FC duduki tempat ketiga Liga Super
Oleh NOOR HASLIZA NUSI

12 September 2021, 11:29 pm
GEORGE TOWN – Penang FC tetap melakar senyuman setelah dinobatkan tempat ketiga pada aksi perlawanan terakhir Liga Super 2021 selepas menyamakan kedudukan 2-2 ketika menentang Terengganu FC (TFC) di Stadium Bandaraya di sini sebentar tadi.
Skuad kendalian Jurgen Klopp’ Malaysia, Tomas Trucha itu berjaya meraih kemenangan buat kelab baharu itu biarpun gagal menempah tiket ke perlawanan Piala AFC musim depan.
Pada separuh masa pertama, skuad Harimau Kumbang dilihat lebih menguasai perlawanan dengan masing-masing pemain berjaya mengawal rentak permainan pasukan pelawat.
Walaupun Penang FC beraksi dengan hanya 10 barisan pemain ekoran pemain pertahanannya, Abdul Latiff Suhaimi dilayangkan kad merah pada minit ke-14 namun percaturan yang disusun Trucas itu tidak sedikitpun mematahkan semangat pasukannya selain mampu menunjukkan aksi luar biasa.
Dalam aksi perlawanan tanpa penyokong itu, penyerang Terengganu FC, David Aparecido Da Silva gagal meledakkan gol pendahulu buat pasukannya menerusi sepakan penalti selepas berjaya ditepis kemas penjaga gawang tuan rumah, Samuel Jacob
Somerville pada minit ke-15.
Gol pertama Skuad Penyu berjaya ditembus menerusi tandukan kapten pasukan, Argzim Redzovic pada minit ke-25, menerusi hantaran pemain kelahiran Halifax, England, Lee Tuck pada minit ke-25.

Pasukan TFC dilihat mula bangkit selepas pasukan itu meraih gol pertama dengan melakukan beberapa taktikal di bahagian tengah.
Penang FC yang gagal menyamakan gol pendahulu menerusi sepakan percuma pemain tengah, Endrick Dos Santos Parafita pada minit ke-36 akhirnya berjaya menyamakan mata pada minit ke-40 menerusi sepakan penjuru berhampiran kubu lawan oleh pemain dari Tajikistani, Sheriddin Boboev.
Tidak cukup dengan satu jaringan, Penang FC sekali lagi menyumbat gol kedua hasil tandukan kencang penyerangnya, Casagrande pada minit ke-45 sebelum beberapa minit wisel penamat separuh masa pertama dibunyikan.
Memasuki babak kedua perlawanan, pasukan Penang FC dilihat sedaya upaya mengatur corak permainan yang lebih konsisten dengan mempratikkan kemahiran dan pengalaman yang dikutip sepanjang musim ini.
Sepakan percuma buat skuad Penang FC, menerusi sepakan pemain kelahiran Brazil, Endrick gagal disudahi selepas hantaran bolanya berjaya dicengkam kuat penjaga gol Terengganu FC, Mohamad Suhaimi Husin.
Pada minit ke-64, rembatan kencang pemain tengah Terengganu FC, Lee Tuck yang berusia 33 tahun itu bagaimanapun hanya mampu menerjah di hadapan pintu gawang Penang FC selepas disambar kemas Somerville.
Bangkit daripada kegagalannya, gol penyamaan pasukan pelawat akhirnya berjaya dibolosi Lee Tuck pada minit ke-79.
Tambahan masa lima minit berakhir tanpa sebarang tambahan jaringan ketiga buat kedua-dua pasukan sehinggalah wisel penamat dibunyikan. – K! ONLINE


19 termasuk penjaga permis dikompaun RM110,000
Oleh KHAIRUL MOHD. ALI

12 September 2021, 11:45 pm
JOHOR BAHRU – Ibu Pejabat Polis Daerah Johor Bahru Selatan menahan 19 individu yang sedang leka berhibur dalam premis kedai makan dan minum di Taman Pelangi, di sini, malam semalam.
Ketua Polis Daerah, Asisten Komisioner Mohd. Padzli Mohd. Zain berkata, serbuan dijalankan menerusi Ops Noda pada pukul 9 malam.
Katanya, kesemua suspek yang ditahan berusia antara 30 hingga 40 tahun melibatkan 14 lelaki dan empat wanita tempatan serta seorang wanita warga China.
“Hasil pemeriksaan dilakukan, polis menahan 19 individu di dalam premis itu kerana disyaki terbabit dalam aktiviti pusat hiburan dan melanggar prosedur operasi standard (SOP) Fasa Satu PPN.
“Penjaga premis dikenakan kompaun RM25,000 dan dibebaskan dengan jaminan polis manakala 17 warga tempatan dikenakan kompaun RM5,000 masing-masing kerana tidak mengamalkan penjarakan sosial.
“Sementara itu, seorang lagi warga asing dikenakan tahanan reman selama 14 hari,” katanya dalam satu kenyataan di sini hari ini.

Tambah beliau, kes tersebut akan disiasat mengikut Peraturan 17(1) Peraturan-Peraturan Pencegahan Dan Pengawalan Penyakit Berjangkit 2021 (PPDPPB 2021). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Diserbu polis ketika sedang asyik berkaraoke
Oleh ROHANA MOHD. NAWI

12 September 2021, 9:55 pm
KOTA BHARU – Tujuh individu termasuk dua wanita ditahan ketika mereka sedang asyik berkaraoke di dalam sebuah rumah dua tingkat di Jalan Kuala Krai di sini semalam.
Polis menjalankan serbuan ke rumah yang disewa oleh kesemua individu berkenaan pada pukul 4 petang selepas menerima aduan daripada orang awam.
Ketua Polis Daerah Kota Bharu, Asisten Komisioner Abdul Rahim Daud berkata, pemeriksaan mendapati, semua yang ditahan berusia antara 33 hingga 53 tahun termasuk pemilik rumah tersebut.
“Siasatan awal mendapati, rumah itu menjalankan aktiviti hiburan dengan menyediakan perkhidmatan karaoke tanpa lesen dengan mengenakan bayaran RM50 sejam.
“Rumah tersebut dipercayai disewa pada kadar RM1,000 sebulan dan telah menawarkan perkhidmatan nyanyian sejak beberapa bulan lalu,” katanya ketika dihubungi Kosmo! hari ini.
Menurut Abdul Rahim, pemilik rumah itu dipercayai membuka semula perkhidmatan tersebut baru-baru ini selepas tidak dapat membuka premis ekoran pelaksanaan Perintah Kawalan Pergerakan (PKP) penuh.

Ujarnya, dalam serbuan itu, polis telah merampas dua unit pembesar suara, satu unit amplifier ,mikrofon (1 unit), KTV (1 unit), projektor (1 unit) dan pelbagai peralatan elektrik.
“Polis telah mengeluarkan kompaun kepada setiap individu di dalam rumah itu kerana melanggar prosedur operasi standard PKP,” katanya yang turut memberitahu, kes disiasat mengikut Seksyen 6(1) Enakmen Hiburan 1998. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jual susu unta untuk tambah pendapatan semasa sekatan Covid-19
Oleh KOSMO!

12 September 2021, 10:00 pm
LONDON – Sebuah keluarga petani di Britain memilih untuk menjual  susu unta sebagai sumber pendapatan baharu ketika perintah berkurung Covid-19  dilaksanakan pada tahun lalu, lapor akhbar The Mirrror UK kelmarin.
Joe Fossetts, 60, dan Rebecca,50, kini memiliki 13 ekor unta yang diimport dari Emiriah Arab Bersatu (UAE). Mereka menjual susu unta kepada penduduk setempat pada harga  £20 (RM114) seliter.
“Saya memang menyukai unta sejak dahulu lagi kerana haiwan ini penyayang dan cerdik. Idea ini datang ketika perintah berkurung akibat Covid-19.
“Kami mula memerah susu unta pada April tahun lalu dan hasil susu segar yang kelihatan seperti emas putih tulen itu dijual kepada penduduk sekitar. Rasanya sangat sedap dan mendapat sambutan hangat,” kata Joe.
Sementara itu, Rebecca turut melakukan penyelidikan tentang kebaikan susu unta yang dipercayai lebih rendah lemak dan laktosa serta sarat dengan vitamin dan  mineral.
“Percaya atau tidak, susu unta juga mampu menghilangkan sakit kepala akibat mabuk dengan baik.

“Ia juga menjadikan kulit saya lebih lembut dan licin. Masalah kulit kering akibat cuaca yang saya alami juga hilang selepas mengamalkan minum susu unta,” ujarnya. – Agensi


Penganggur maut ditetak, empat ditahan
Oleh NUR SHARIEZA ISMAIL

12 September 2021, 10:10 pm
SEPANG – Polis menahan empat lelaki disyaki terbabit dalam kejadian tetak sehinggakan menyebabkan seorang penganggur maut di Taman Pantai Sepang Putra, Sungai Pelek, malam kelmarin.
Dalam kejadian pukul 11.30 malam itu, seorang lelaki berusia 45 tahun maut akibat ditetak dan dipukul di belakang badan disyaki dengan senjata tajam.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati, mangsa didatangi sekumpulan lima lelaki di hadapan rumahnya ketika mangsa berada di luar rumah kerana mahu muntah gara-gara mabuk.
Katanya, semasa mangsa membuka pagar, sebuah kereta berwarna merah jenis Proton Iswara tiba-tiba meluru datang  sebelum keluar dua suspek dan menghampiri mangsa.
“Salah seorang telah bertindak menetak mangsa di belakang badan dan kepala manakala seorang lagi memukulnya di kepala dengan topi keledar sebelum melarikan diri dengan kereta.
“Mangsa yang parah kemudiannya dibawa ke Hospital Putrajaya untuk mendapatkan rawatan, bagaimanapun disahkan meninggal dunia oleh doktor ketika tiba di hospital,” katanya menerusi kenyataan di sini hari ini.

Wan Kamarul Azran berkata, pemeriksaan dan siasatan forensik menemui sebilah parang berhulu merah, kesan darah dan topi keledar di lokasi kejadian.
“Sepasukan pegawai dan anggota polis yang turut dibantu Jabatan Siasatan Jenayah (JSJ) D9 Ibu Pejabat Polis Kontinjen (IPK) Selangor juga telah menemui kereta jenis Proton Iswara dan Perodua Bezza digunakan oleh suspek ketika operasi dilaksanakan di Ladang Sepang,” katanya.
Menurutnya, susulan kejadian itu, polis menahan empat lelaki berbangsa India berusia lingkungan 25 hingga 33 tahun serta merampas dua buah kereta dan empat telefon bimbit disyaki digunakan dalam kejadian itu.
Tambahnya, tiga daripada empat suspek yang ditahan mempunyai rekod jenayah lampau.
“Polis mengesyaki motif kejadian angkara pergaduhan dan kes akan disiasat di bawah Seksyen 302 Kanun Keseksaan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hujan lebat, ribut petir di 7 negeri malam ini
Oleh AHMAD SHAHERMAN SHAMSURI

12 September 2021, 7:44 pm
PETALING JAYA – Tujuh negeri dijangka mengalami hujan lebat dan ribut petir malam ini.
Jabatan Meteorologi (MetMalaysia) menerusi perkongsian di laman Facebooknya berkata, antara negeri yang terlibat adalah Perak, Kelantan, Terengganu, Pahang, Selangor, Sarawak dan Sabah.
Di Perak antara kawasan yang terlibat dengan amaran cuaca tersebut adalah Kampar, Bagan Datuk, Hilir Perak, Batang Padang dan Mualim.
Bagi negeri Kelantan pula, ia membabitkan kawasan Bachok, Pasir Puteh, Kuala Krai dan Gua Musang.
Sementara itu, di Terengganu, ia melibatkan kawasan Setiu, Kuala Nerus, Hulu Terengganu, Kuala Terengganu dan Marang.
Di Pahang pula, kawasan yang terbabit adalah Tanah Tinggi Cameron, Raub, Lipis, Jerantut, Bentong, Temerloh dan Pekan.

Untuk negeri Selangor pula, antara kawasan yang dijangka terjejas adalah di Hulu Selangor, manakala di Sarawak ia melibatkan daerah Sri Aman, Betong, Sarikei, Sibu, Mukah, Matu, Dalat, Kapit Song, Bukit Mabong dan Bintulu.
Amaran cuaca sama turut dikeluarkan untuk beberapa kawasan di negeri Sabah iaitu Keningau, Tambunan, Papar, Penampang, Ranau, Kota Belud, Sandakan, Tongod, Telupid, Kinabatangan dan Kudat.
Menurut MetMalaysia, keadaan cuaca ini dijangka berterusan sehingga pukul 9 malam ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Budak miskin usia tiga tahun suka makan tanah
Oleh KOSMO!

12 September 2021, 7:30 pm
JAKARTA – Seorang kanak-kanak lelaki berumur  tiga tahun di Kota Tegal, Indonesia mempunyai tabiat pelik iaitu suka memakan tanah, pasir dan campuran simen, lapor Suara.com  semalam.
Kanak-kanak bernama Vero Fernando itu mula memakan tanah sejak berusia setahun setengah ketika bermain di kawasan pembinaan di hadap rumahnya.
Ibunya, Umrotun Khasanah berkata, dia sudah berkali-kali melarang Vero supaya tidak memakan tanah, namun tidak berjaya.
“Saya sudah penat melarang Vero memakan tanah dan pasir, namun tidak berhasil.
“Dia memberitahu rasa tanah itu sedap dan menyukainya. Kalau dimarahi, dia akan menangis dengan teruk,” jelas Umrotun.
Tambahnya, dia sendiri tidak tahu mengapa anaknya boleh mempunyai tabiat makan tanah tetapi mengakui jarang membelikan makanan ringan buat Vero kerana kesempitan hidup.

“Kami orang miskin, makan hanya dua kali sehari itupun jika ada jiran yang memberi lauk,” kata Umrotun. – Agensi


Arwah Muhammad Hafiz sempat ‘update’ status mohon maaf
Oleh MOHAMAD NAUFAL MOHAMAD IDRIS

12 September 2021, 8:19 pm
KLANG – Seorang remaja lelaki yang terkorban akibat kenderaan pacuan empat roda melawan arus di Kilometer (KM) 8.6 Lebuh Raya Persekutuan pagi tadi dikatakan sempat memuat naik status memohon maaf di aplikasi WhatsApp tiga hari sebelum kejadian.
Tindakan Allahyarham Muhammad Hafiz Syamir Dzul Asri, 19, disifatkan sepupunya seolah-olah memberi petanda akan pergi selamanya.
Siti Harkom Yakob, 20, berkata, status arwah terakhir dimuat naik tiga hari lalu seterusnya membuatkannya pelik dengan tindakan arwah sepupunya itu.
“Dia tulis minta maaf sekiranya kalau dia buat salah dan silap mana-mana pihak.
“Namun, ketika kami berdua berhubung tiga hari lalu tidak pula saya menanyakan mengenai ‘update’ status WhatsApp itu,” katanya ketika ditemui pemberita di Flat Kelompok Camar, Bandar Sultan Sultan Suleiman di sini hari ini.
Siti Harkom (kiri) bersama Muhammad Hafiz Syamir (kanan) bergambar bersama buat kali terakhir, Aidilfitri tahun lalu.
Kata Siti Harkom, kejadian menimpa arwah sepupunya amat mengejutkan berikutan telah lama tidak berjumpa dan hanya sekadar berhubung menerusi media sosial termasuk aplikasi WhatsApp

Bercerita lanjut, Siti Harkom yang merupakan pelajar Universiti Teknologi Mara (UiTM) kampus Bertam, Pulau Pinang itu berkata, arwah dikatakan keluar dengan rakannya yang juga mangsa kejadian Allahyarhamah Nur Afiqah Abdul Karim, 18, kira selepas pukul 11 malam.
“Apa yang menyedihkan apabila kami bersama beberapa sepupu lain berjanji untuk pulang ke kampung halaman di Semporna, Sabah sekiranya kerajaan menbenarkan rentas negeri,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Peniaga rugi RM35,000, beg Chanel kena kebas
Oleh NABIL AIMAN NOR AZWAN

12 September 2021, 7:41 pm
PETALING JAYA – Seorang peniaga mendakwa kerugian RM35,000 apabila beg tangan mewah jenama Chanel yang hendak dikirimkan kepada pelanggannya dicuri.
Menurut peniaga tersebut, dia telah menghantar parcel berisi beg berserta kotaknya kepada pelanggan di sebuah negeri.
Dia mendakwa, terdapat kesan cap jari pada kotak bungkusan beg tangan tersebut seolah-olah ia telah dipegang oleh beberapa individu sebelum ia sampai kepada pelanggannya.
“Saya curiga apabila parcel itu terhenti selama enam hari di sebuah pusat kurier di sebuah negeri ketika saya membuat pemeriksaan pada aplikasi yang digunakan.
“Selepas menghubungi syarikat kurier itu, parcel tersebut telah dihantar tetapi mereka memaklumkan isi di dalamnya sudah tiada. Yang ada hanya kotak,” katanya menerusi laman Instagram.
Tambahnya, tujuan dia berkongsi masalah itu adalah supaya sesiapa yang menjumpai beg tangan jenis Classic Medium Double Flap Burgundy Caviar beserta nombor cip mikro LA2E3204 untuk menghubunginya.

Perkongsian yang dibuat di Instagram telah menarik perhatian pengguna media sosial dengan rata-rata mereka menasihatinya agar bersabar menghadapi dugaan tersebut.
“Biar betul, sentiasa kuat awak. Semoga dipermudahkan segala urusan,” kata HairiLephyy.
“Boleh buat laporan polis dan tengok lokasi terakhir barang itu dekat mana,” ujar Nzjhnazman.
IzzuddinBusro pula berkata: “Selalunya kalau nak hantar barang mahal macam ini elok guna kurier yang lebih mahal sedikit, janji barang selamat sampai.” – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita antivaksin yakin badan cukup kuat lawan Covid-19
Oleh KOSMO!

12 September 2021, 8:30 pm
LONDON – Seorang pekerja rumah warga tua mendakwa bahawa dia tidak memerlukan suntikan vaksin Covid-19 kerana antibodi badannya sudah cukup kuat melawan virus itu, lapor akhbar Mirror UK semalam.
Rebecca Parsons, 30, berkata, keputusan kerajaan England yang mewajibkan suntikan vaksin ke atas pekerja sektor penjagaan kesihatan seolah-olah mengugut dirinya dalam bentuk emosi.
“Saya diberi kata dua oleh kerajaan sama ada dapatkan suntikan vaksin atau kehilangan pekerjaan yang saya sayangi.
“Mereka memberi tempoh sehingga 16 September ini untuk mendapatkan dos pertama dan melengkapkan pelalian menjelang 11 November,” kata Parsons.
Parsons yang juga seorang antivaksin berkata, dia tidak bersedia menerima suntikan itu kerana belum banyak kajian menyeluruh dilakukan terutama melibatkan kesan jangka panjang pengambilannya.
“Saya cuma tidak mahu mengambil vaksin dan tidak mempunyai sebarang masalah dengan mereka yang mendapatkannya.

“Saya percaya pada hak untuk memilih. Paksaan ini membuatkan saya diserang perasaan cemas dan tekanan perasaan,” jelasnya. – Agensi


Saya tak reda, datang jumpa saya minta maaf – Imam Masjid Putrajaya
Oleh AHMAD SHAHERMAN SHAMSURI

12 September 2021, 9:09 pm
PETALING JAYA – Imam Besar Masjid Putrajaya, Ikmal Zaidi Hashim menyifatkan perbuatan merakam dan menyebarkan video yang mendakwa seorang kenamaan (VIP) mendapatkan layanan istimewa adalah satu tindakan tidak bertanggungjawab.
Menerusi satu video yang disiarkan secara langsung di laman Facebooknya, Ikmal berkata, tindakan itu sengaja untuk memburukan seseorang serta mempunyai agenda tertentu untuk mencari salah orang lain.
“Dia (jemaah) dah lambat, dia tak nak balik, dia duduk depan pagar tu, dia duduk macam tu “Bagilah masuk, bagilah masuk”.
“Eh siapa nak masuk kau ingat apa? Lepas tu ambil gambar, ha itulah perangai orang kita,” katanya di Facebook.
Ikmal berkata, dia tidak meredai perbuatan individu yang telah menularkan video tersebut.
“Saya nak cakap saya tak reda benda tu dan saya doakan supaya orang yang buat ini dapat hidayah Allah tetapi kena datang jumpa saya dahulu, minta maaf,” katanya.

Ikmal Zaidi
Mengulas lanjut, Ikmal berkata, jumlah kuota untuk solat jumaat bagi masjid Putrajaya adalah seramai 300 orang yang mana 90 peratus darinya (270 orang) adalah untuk orang awam manakala 10 peratus (30 orang) untuk VIP.
“Kuota 10 peratus itu diberikan adalah kerana masjid terbabit adalah masjid kerajaan, malah dibina bersebelahan dengan bangunan Jabatan Perdana Menteri.
“Jangan marah saya, itu ketetapan, kita nak beri peluang kepada VIP, untuk penuhkan kuota 30 orang, (berjawatan) pengarah dan ke atas,” katanya.
Tambah beliau, VIP 30 orang itu telah memberikan nama terlebih dahulu.
“Sudah ada nama dah pun, itu untuk dia (VIP), itu hak dia, yang lebihnya (270) untuk jemaah lain. Tapi dah dia lambat, dia tak nak balik,” katanya.
Terdahulu, tular video berdurasi 57 saat yang memaparkan sekumpulan lelaki dilarang memasuki kawasan sebuah masjid untuk menunaikan solat Jumaat.
Bagaimanapun mereka yang membawa sejadah sendiri hanya mampu menunggu di depan pagar yang ditutup dan dikawal ketat oleh kakitangan masjid tersebut.
Tidak lama kemudian individu yang baru tiba di masjid itu dengan menaiki kenderaan mewah dibenarkan masuk untuk menunaikan solat.
Pagar masjid turut dibuka untuk beberapa lelaki dipercayai pegawai dan pengawal individu tersebut. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bom ikan meletup, penduduk sangka tsunami melanda
Oleh KOSMO!

12 September 2021, 9:30 pm
JAKARTA – Sebanyak 13 rumah di Dusun Macan Putih, Kabupaten Pasuruan mengalami kerosakan teruk apabila sebutir bom ikan meletup secara tiba-tiba, lapor Suara.com, semalam.
Bom ikan adalah sejenis bahan letupan yang biasa digunakan nelayan untuk menangkap ikan di lautan dalam.
Menurut siasatan awal polis, ledakan itu dikesan berpunca dari dua buah rumah penduduk bernama Mat Sidiq dan Gofar yang bekerja sebagai nelayan.
Kedua-dua mangsa dilaporkan maut dalam kejadian itu.
Ketua Kampung Desa Macan Putih berkata, letupan yang kedengaran sehingga jarak 5 kilometer itu turut merosakkan 11 buah rumah lain.
Buat masa kini, jumlah kerugian dan kerosakan yang dialami penduduk masih disiasat oleh pihak berkuasa daerah.

Sementara itu, salah seorang saksi bernama Citra berkata, ketika letupan berlaku, dia menyangka tsunami melanda kampung kerana gegaran yang sangat kuat.
“Saya melihat orang kampung berlari keluar sambil menangis dan melaungkan azan.
“Saya fikir kampung dilanda tsunami,” ujar Citra. – Agensi


Bagnaia raih kemenangan sulung MotoGP
Oleh KOSMO!

12 September 2021, 9:11 pm
ARAGON – Pelumba Ducati, Francesco Bagnaia mencipta kejutan apabila berjaya menjuarai trofi kemenangan sulungnya selepas tampil cemerlang ketika bersaing di Grand Prix (GP) Aragon sebentar tadi.
Bagnaia yang diberi kepercayaan untuk menyertai pasukan pengeluar Ducati untuk menggantikan tempat Andrea Dovizioso musim ini membuktikan dia layak bersama pasukan Itali itu.
Pelumba berusia 24 tahun tersebut yang memulakan saingan di petak pertama mengekalkan tunggangan cemerlang meskipun diasak hebat pelumba Repsol Honda, Marc Marquez.
Bagaimanapun, Marquez dilihat gagal mengejar dan terpaksa berpuas hati mengakhiri saingan tempat kedua. Ia adalah keputusan kedua terbaik selepas menjuarai saingan ketika di GP Jerman pada Jun lalu.
“Saya sangat beremosi hari ini kerana saya bekerja keras untuk meraih kemenangan pada hari ini. Saya sangat gembira dengan keputusan ini dan sukar untuk saya gambarkan perasaan saya ketika berjaya meraih kemenangan pertama saya.
“Saya akui bukan mudah bila anda berdepan dengan Marquez dan saya mengekalkan tunggangan sebaik mungkin meskipun diberi tentangan cukup hebat. Terima kasih kepada pasukan yang melakukan terbaik sepanjang minggu ini,” kata Bagnaia.

Juara dunia 2020, Joan Mir mengakhiri perlumbaan di tempat ketiga manakala pendahulu kejuaraan dari pasukan Monster Energy Yamaha, Fabio Quartararo yang dijangka menjuarai saingan itu sekadar mengakhiri saingan tempat kelapan meskipun memulakan perlumbaan petak ketiga
Hasil keputusan tersebut, Quartararo masih mendahului saingan dengan 214 mata keseluruhan sekali gus mempunyai kelebihan 53 dengan Bagnaia yang berada di kedudukan kedua dengan 161 mata. Juara dunia musim lalu, Mir di kedudukan ketiga selepas mengumpul 157 mata. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Saintis cari lembu kurang kentut bantu pulihara alam sekitar
Oleh KOSMO!

12 September 2021, 8:00 pm
EDINBURGH – Sekumpulan saintis di  Scotland sedang membuat kajian bagi memelihara  lembu kurang kentut bertujuan untuk  mengurangkan pencemaran udara akibat pengeluaran gas metana lapor akhbar The Sun kelmarin.
Ini kerana haiwan seperti lembu, biri-biri dan kambing menghasilkan gas metana menerusi kentut dan sendawa yang menyumbang kepada 14 peratus pemanasan global.
Kawanan lembu yang mesra alam dipercayai akan menghasilkan gas metana lebih rendah sekali gus menurunkan kadar kerosakan pada alam sekitar.
Menurut kajian, setiap hari seekor lembu dapat menghasilkan 160 liter hingga 320 liter gas yang mempunyai 28 kali potensi pemanasan global karbon dioksida atau CO2.
Saintis-saintis masih mencari lembu-lembu yang menghasilkan gas metana paling sedikit dan akan membiakkannya menjadi kawanan terkawal.
Pakar-pakar juga sedang menguji beberapa jenis makanan untuk haiwan ini supaya bebas kentut.

Wakil Persatuan Pemelihara Lembu Aberdeen, Barrie Turner  berkata, usaha mengenainya sudah dilakukan sejak 2015 lagi.
“Pihak kami sedar bahawa lembu menghasilkan kentut yang memberi impak negatif pada alam sekitar.
“Kami sedang membina profil genom untuk memilih lembu yang paling mesra karbon yang akan menghasilkan  perbezaan dalam jangka masa panjang,” jelas Turner. – Agensi


Lebih 5,000 kes harian di Sarawak
Oleh SITI A'ISYAH SUKAIMI

12 September 2021, 7:50 pm
PUTRAJAYA – Sarawak merekodkan pertambahan kes harian dengan melepasi angka 5,000 iaitu sebanyak 5,291 kes daripada 19,198 kes harian negara.
Ketua Pengarah Kesihatan, Tan Sri Dr. Noor Hisham Abdullah berkata, dua lagi negeri merekodkan kes melebihi 2,000 iaitu Selangor (2,347 kes) dan Johor (2,110 kes).
Menurutnya, lima negeri melepasi 1,000 melibatkan Sabah (1,717 kes), Kelantan (1,435 kes), Pulau Pinang (1,309 kes), Kedah (1,256 kes) dan Perak (1,118 kes).
“Sebanyak 20,980 kes sembuh dicatatkan mengatasi kes harian menjadikan jumlah keseluruhan kes sembuh daripada Covid-19 sebanyak 1,721,713 kes.
“Dalam masa sama, sebanyak 1,298 kes sedang dirawat di Unit Rawatan Rapi dan 744 kes memerlukan bantuan pernafasan,” katanya dalam satu kenyataan di sini hari ini.
Beliau berkata, daripada jumlah kes harian yang dilaporkan, sebanyak 253 kes (1.3 peratus) kategori tiga, empat dan lima serta 18,945 kes (98.7 peratus) kategori satu dan dua.

Tambahnya lagi, sebanyak 34 kluster baharu dikenal pasti terdiri daripada 17 kluster tempat kerja, 14 kluster komuniti, dua kluster kumpulan berisiko tinggi dan satu kluster keagamaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


124,000 Orang Asli sudah lengkap divaksin
Oleh HARIS FADILAH AHMAD

12 September 2021, 6:17 pm
JERANTUT – Kira-kira 124,000 masyarakat Orang Asli iaitu 83 peratus Orang Asli di Semenanjung telah menerima dos lengkap vaksin sejak Program Outreach Vaksinasi Orang Asli mula dilaksanakan awal tahun ini.
Timbalan Menteri Pembangunan Luar Bandar, Datuk Seri Abdul Abdul Rahman berkata, hampir seramai 90,000 orang penduduk Orang Asli lagi masih menunggu untuk divaksinasi dan yakin mencapai 100 peratus kaum minoriti itu menerima dos lengkap pada penghujung bulan Oktober ini.
“Program Outreach Vaksinasi Orang Asli pada awal pelaksanaannya agak perlahan tetapi sejak bulan Julai lalu bilangan Orang Asli divaksinasi semakin bertambah menyaksikan 83 peratus masyarakat Orang Asli di Semenanjung telah lengkap vaksin.
“Usaha ini bertepatan dan selari dengan hasrat Kementerian Pembangunan Luar Bandar supaya penduduk Orang Asli mencapai imuniti kelompok iaitu sebanyak 100 peratus di bawah Program Imunisasi Covid-19 Kebangsaan (PICK),” katanya selepas melancarkan Program Outreach Vaksinasi Orang Asli di sini hari ini.
Pada program itu sebanyak 1,600 dos vaksin jenis CanSino dihantar ke pedalaman Hulu Jelai di sini untuk program vaksinasi melibatkan masyarakat Orang Asli.
Dalam pada itu beliau yang juga Ahli Parlimen Lipis berkata, kira-kira 215,000 masyarakat Orang Asli di Semenanjung akan lengkap menerima vakson pada akhir Oktober ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pelancong diingatkan patuh SOP sepanjang di Langkawi
Oleh MOHD. RAFIE AZIMI

12 September 2021, 6:00 pm
ALOR SETAR – Orang ramai yang bakal bercuti di Langkawi menjelang pembukaan destinasi pelancongan popular itu pada Khamis ini diingatkan supaya tidak mengabaikan prosedur operasi standard (SOP) bagi mengelakkan penularan Covid-19.
Timbalan Ketua Polis Negara, Datuk Seri Mazlan Lazim berkata, pihaknya menerusi pasukan pemantau akan memastikan pematuhan SOP dalam kalangan pengunjung menerusi rondaan di semua lokasi pelancongan.
“Sudah semestinya apabila pulau itu kembali dibuka untuk pelancongan, jumlah anggota polis dalam pasukan pemantauan juga akan ditambah.
“Kalangan pegawai dan anggota ini akan melakukan pemeriksaan bagi memastikan para pengunjung mematuhi SOP ditetapkan,” katanya pada sidang akhbar selepas meninjau pelaksanaan Perintah Kawalan Pergerakan Diperketatkan (PKPD) di Kuala Kedah di sini hari ini.
Kata beliau, walaupun orang ramai berkunjung ke pulau peranginan itu mengikut gelembung pelancongan, namun mereka tetap perlu mematuhi SOP.
“Bagi pelancong yang datang melalui jalan darat, mereka perlu mendapatkan kebenaran untuk merentas negeri dan melepasi sekatan jalan raya,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


2,500 guru enggan vaksin dalam tindakan JPA
Oleh NOR IDAYU BOSRO

12 September 2021, 6:45 pm
PUTRAJAYA – Kementerian Pendidikan (KPM) sedang berbincang dengan Jabatan Perkhidmatan Awam (JPA) bagi melihat tindakan selanjutnya kepada kira-kira 2,500 guru di seluruh negara yang enggan mengambil vaksinasi.
Menteri Kanan Pendidikan, Datuk Radzi Jidin berkata, pihaknya mengenal pasti dua kumpulan guru yang enggan berbuat demikian dengan sebahagian atas sebab masalah kesihatan manakala sekumpulan lagi melibatkan individu yang memilih untuk tidak divaksinkan.
“Buat masa ini kita akan memastikan guru ini tidak akan mengajar secara bersemuka,” katanya pada sidang akhbar pengoperasian sekolah di sini hari ini.
Bagi pemandu bas sekolah, Radzi berkata, pihak kementerian telah mendapatkan senarai daripada Kementerian Pengangkutan untuk program vaksinasi.
“Namun begitu, ibu bapa perlu memberi perhatian dalam konteks mungkin pemandu itu tidak berada dalam senarai yang diberikan.
“Kami pohon ibu bapa untuk membuat tindakan sewajarnya,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua lelaki ditahan kes bakar pondok bit polis
Oleh ROHANA MOHD. NAWI

12 September 2021, 6:28 pm
KOTA BHARU – Polis menahan dua orang lelaki dalam serbuan berasingan bagi membantu siasatan kes sebuah pondok bit polis di Jelawat, Bachok yang terbakar akibat perbuatan khianat semalam.
Kedua-dua lelaki berusia 24 dan 35 tahun itu ditahan pada pukul 10.30 malam dan 2.30 pagi tadi di dua lokasi berasingan di sekitar Bachok.
Ketua Polis Kelantan, Datuk Shafien Mamat berkata, kejadian itu disedari oleh orang awam kira-kira pukul 3.15 pagi semalam sebelum terus membuat laporan polis apabila melihat pondok itu terbakar.
Menurutnya, berdasarkan pemeriksaan televisyen litar tertutup (CCTV), polis mendapati sebuah motosikal dinaiki seorang lelaki bertindak membakar satu bahan sebelum melemparkannya di pondok bit polis itu.
“Siasatan di lokasi kejadian, polis menemui satu bahan plastik yang diisi dengan petrol. Berpandukan bukti pada CCTV, polis telah menjalankan siasatan lanjut sebelum menahan dua suspek itu.
“Polis masih menjalankan siasatan mengenai motif lelaki tersebut yang bertindak membakar pondok bit polis di situ,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Shafien, semakan mendapati, suspek yang berusia 35 tahun mempunyai satu rekod jenayah lampau kes dadah manakala seorang lagi berkait kes judi.
Ujarnya, ujian saringan air kencing mendapati suspek pertama positif dadah jenis methamphetamine dan seorang lagi negatif dadah.
“Kedua-dua suspek ditahan reman selama enam hari bermula hari ini untuk membantu siasatan. Kes disiasat mengikut Seksyen 435 Kanun Keseksaan kerana melakukan khianat dengan api,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Banduan dakwa UFO lawat penjara England
Oleh KOSMO!

12 September 2021, 7:00 pm
LONDON – Penghuni sebuah penjara di England mendakwa bahawa  mereka melihat kelibat objek terbang tidak dikenali (UFO) berlegar-legar di ruang udara  kawasan penjara mereka, lapor akhbar Daily Star semalam.
Menerusi sepucuk surat yang ditulis kumpulan itu kepada majalah Inside Times, insiden itu berlaku awal tahun ini di penjara HMP, The Verne.
“Saya seorang yang tidak mudah percaya pada perkara-perkara pelik seperti makhluk asing  tetapi apa yang kami lihat di penjara ini adalah sangat pelik.
“Kejadian berlaku ketika kami sedang beriadah di kawasan lapang penjara apabila UFO berbentuk piring berlegar-legar dan mengeluarkan cahaya terang,” tulis surat itu.
Objek itu kemudian terbang serendah 30 meter di atas kepala banduan di situ untuk beberapa ketika sebelum lesap di sebalik kabus tebal.
“Keesokan harinya, semua banduan yang terlibat dalam ‘pertembungan’ itu mendapat ruam-ruam merah pada badan mereka,” jelas banduan itu.

Sehingga kini, kisah mengenai pendaratan UFO di Britain diceritakan menerusi pelbagai versi, manakala penduduknya merupakan antara masyarakat yang paling percaya dengan kewujudan makhluk asing. – Agensi


Juruteknik maut kereta langgar tiang lampu
Oleh ABDUL RASHID ABDUL RAHMAN

12 September 2021, 6:10 pm
MARAN – Seorang juruteknik maut selepas kereta yang dipandunya terbabas dan melanggar tiang lampu di Kilometer 78 Jalan Kuantan-Kuala Lumpur di sini hari ini.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 6.10 pagi itu berlaku ketika mangsa, Arif Hazwan Abdul Halim, 26, dalam perjalanan dari Kampung Lubuk Paku di sini ke bandar Maran.
“Apabila sampai di tempat kejadian mangsa dipercayai gagal mengawal kenderaan jenis Proton Wira dipandunya lalu terbabas dan melanggar tiang lampu di pembahagi jalan berkenaan.
“Akibat kejadian mangsa mengalami kecederaan parah dan meninggal dunia di tempat kejadian,” katanya di sini hari ini.
Menurut Kamarulzaman, mayat mangsa dihantar ke Hospital Jengka untuk bedah siasat dan kes disiasat mengikut Seksyen 41 (1) Akta Pengangkutan Jalan 1987.
Katanya, siasatan awal mendapati lokasi kejadian merupakan jalan berselekoh menuruni bukit dan permukaan jalan basah selepas hujan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga minggu selesaikan isu buruh asing sektor perladangan
Oleh MOHD. HUSNI MOHD. NOOR

12 September 2021, 7:23 pm
PUTRAJAYA – Isu kekurangan buruh asing bagi sektor perladangan akan diselesaikan dalam tempoh tiga minggu bagi mengelak industri kelapa sawit negara berdepan masalah lebih besar.
Menteri di Jabatan Perdana Menteri (Ekonomi), Datuk Seri Mustapa Mohamed berkata, isu berkenaan sudah dibangkitkan pada Mesyuarat Jemaah Menteri pada 10 September lalu, malah turut mendapat perhatian serius Kementerian Dalam Negeri (KDN) dan Kementerian Kesihatan (KKM).
“Bagi tempoh jangka pendek ini, usaha akan dilakukan bagi mendapatkan buruh asing yang sedia ada dalam negara. Kerajaan pada April lalu sudah meluluskan kaedah pengambilan buruh asing bagi mengisi kekurangan itu menerusi buruh asing secara terus dari luar negara dan buruh asing sedia ada di dalam negara.
“Bagaimana, penyertaan buruh asing sedia ada di dalam negara tidak mendapat sambutan menggalakkan,” katanya ketika ditemui pada Majlis Penyerahan Program Pemberian Bakul Makanan kepada pekerja gig-ekonomi dan bekas petugas media sumbangan MyCar di sini hari ini.
Katanya, kerajaan juga merancang untuk mempermudahkan syarat dan kaedah pengambilan buruh asing bagi menyelesaikan isu berkenaan.
Mustapa berkata, beliau difahamkan, Lembaga Kemajuan Tanah Persekutuan (Felda) dan FGV Holdings Bhd (FGV) bakal berdepan kerugian RM3.2 bilion setahun jika isu buruh asing ini tidak diselesaikan, dengan Felda memerlukan kira-kira 5,000 buruh asing, manakala FGV pula 10,000 buruh asing.

“Unit Perancang Ekonomi (EPU) akan memanggil dua syarikat besar ini esok bagi membincangkan isu kekurangan buruh asing ini,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita muda mandulkan diri kerana enggan ada anak
Oleh KOSMO!

12 September 2021, 5:41 pm
ST. LOUIS, Missouri – Seorang wanita muda berusia 27 tahun mengambil keputusan nekad memandulkan diri sendiri kerana yakin tidak mahukan anak sampai bila-bila, lapor akhbar Mirror UK, semalam.
Katelyn Stoewsand  mengambil keputusan untuk menjalani prosedur membuang kedua-dua tiub fallopionya dua tahun lalu bagi memastikan dia tidak boleh hamil secara semula jadi.
Prosedur dijalani oleh Stoewsand disebut salpingektomi iaitu pembedahan bagi membuang satu atau dua salur peranakan wanita.
“Saya tahu sejak dahulu bahawa saya tidak mahukan anak kerana saya tidak sukakan mereka. Saya kurang sabar melayan kanak-kanak dan jarang bergaul dengan orang yang mempunyai anak.
“Namun sebab utama saya tidak mahukan anak adalah kerana saya tidak mahu korbankan masa terluang saya dan mahu membelanjakan wang untuk diri sendiri sahaja,” ujarnya.
Selain itu, ibu Stoewsand juga menyokong keputusannya untuk tidak mahukan anak dan menghormati pendirian tersebut.

Wanita itu berasakan setiap pilihan yang dibuat oleh individu sama ada mahukan anak atau tidak perlu dihormati kerana tujuan hidup setiap orang adalah berbeza.
“Jika anda masih tidak pasti adakah anda mahukan anak atau tidak, nasihat saya jangan lakukan pemandulan kerana tindakan ini tidak boleh diubah,” tegas Stoewsand. – Agensi


Lima projek jalan, jambatan di Johor Bahru mengalami kelewatan
Oleh KHAIRUL MOHD. ALI

12 September 2021, 6:36 pm
JOHOR BAHRU – Kerajaan negeri telah mengenal pasti lima projek pembinaan jalan dan jambatan dibawah seliaannya yang mengalami kelewatan antara enam bulan hingga satu tahun untuk disiapkan di seluruh daerah ini.
Pengerusi Jawatankuasa Kerja Raya Pengangkutan dan Infrastruktur negeri, Mohd. Solihan Badri berkata, faktor utama projek berkenaan mengalami kelewatan adalah disebabkan pandemik Covid-19.
Katanya, selain daripada penutupan sektor pembinaan, syarikat kontraktor turut menghadapi masalah kekurangan tenaga kerja, kekurangan bekalan bahan mentah serta masalah pengurusan.
“Setakat ini, terdapat lima projek pembinaan jalan dan jambatan yang dikenal pasti lewat untuk disiapkan di daerah Johor Bahru.
“Antara projek itu termasuklah kerja naik taraf dan bina baru jambatan Kampung Perigi Acheh, Pasir Gudang; kerja naik taraf jalan utama Gelang Patah – Ulu Choh dan kerja melebar sungai Masai di Jalan Masai Lama,” katanya kepada pemberita selepas melakukan lawatan kerja ke tapak kerja naik taraf jalan dari Taman Kempas Utama ke Kampung Maju Jaya di sini hari ini.
Sementara itu, berhubung projek kerja naik taraf jalan dari Taman Kempas Utama ke Kampung Maju Jaya sepanjang 2.2 kilometer berkenaan, Solihan memberitahu projek yang dimulakan pada Februari 2018 itu sepatutnya siap Julai lalu.

“Bagaimanapun, kini ia telah kembali memulakan operasi dan dijangka akan dapat membekalkan struktur berkenaan dalam masa terdekat,” ujar yang memaklumkan pihaknya menjangka projek bernilai RM29.6 juta itu bakal siap menjelang akhir tahun ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Remaja sindrom Down menangis wang simpanan hangus terbakar
Oleh MOHD. RIFAAT ABD. HAMID

12 September 2021, 6:24 pm
KUALA NERANG – Seorang remaja lelaki sindrom Down, Muhammad Amzar Haziq Mohd. Azlan, 13, terpaksa melupakan keinginan untuk memiliki telefon pintar apabila wang kira-kira RM3,000 yang disimpannya di dalam tin biskut musnah dalam kebakaran rumah di Felda Lubok Merbau dekat sini semalam.
Dalam kejadian kira-kira pukul 10 pagi itu, seorang warga emas, Sopiah Saidin, 83, bersama empat cucunya termasuk Muhammad Amzar Haziq terselamat.
Menurut Sopiah, dia bersyukur kerana mereka sempat menyelamatkan diri walaupun rumah musnah dalam kebakaran tersebut.
“Saya kasihan melihat Muhammad Haziq yang menangis apabila wang simpanannya itu hilang. Pada mulanya dia gembira apabila tin biskut itu berjaya ditemui, namun apabila dibuka kesemua wang itu hangus,” katanya ketika ditemui di sini hari ini.
Menceritakan semula kejadian, Sopiah berkata, mereka hanya menyedari asap keluar dari tingkat atas dan tidak mampu untuk memadamkan api lalu keluar menyelamatkan diri.
“Semasa kejadian api cepat marak kerana angin kuat. Saya terus panggil empat cucu termasuk Muhammad Amar Haziq yang berada di dalam rumah supaya keluar menyelamatkan diri.

“Kejadian itu berlaku dengan pantas yang mana semua dokumen penting seperti kad pengenalan tidak dapat diselamatkan,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sekolah di kawasan ‘travel bubble’ akan dibuka mengikut Fasa 4
Oleh AHMAD SHAHERMAN SHAMSURI

12 September 2021, 4:43 pm
PETALING JAYA – Sesi persekolahan bagi negeri atau kawasan yang terlibat dengan program ‘travel bubble’ (gelembung pelancongan) akan mengikut sesi pembukaan sekolah mengikut Fasa 4.
Menteri Kanan (Pendidikan), Datuk Dr. Radzi Jidin berkata, keputusan itu dibuat selaras dengan pembukaan semua sektor ekonomi dan pelancongan di negeri terbabit.
“Semua sektor lain di negeri atau kawasan ‘travel bubble’ ini sudah dibuka, jadi sekolah dan institusi pendidikan juga akan dibuka mengikut ketetapan Fasa 4.
“Sebagai contoh di Langkawi, sekolah-sekolah di negeri itu akan dibuka mengikut sekolah-sekolah di Fasa 4,” katanya pada sidang akhbar di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kehadiran pelajar di sekolah hanya 50 peratus
Oleh AHMAD SHAHERMAN SHAMSURI

12 September 2021, 4:38 pm
PETALING JAYA – Kehadiran murid di sekolah tertakluk kepada kapasiti 50 peratus jumlah keseluruhan murid di sesebuah sekolah mengikut sistem penggiliran
Menteri Kanan (Pendidikan), Datuk Dr. Radzi Jidin berkata, bagi melaksanakan sistem tersebut, pihak sekolah akan membahagikan pelajar kepada dua kumpulan dan dipecahkan mengikut minggu.
“Sebagai contoh jika Tingkatan 5A mempunyai pelajar seramai 36 orang, dia akan dibahagikan kepada dua kumpulan, iaitu satu kumpulan ada 18 orang.
“Minggu pertama kumpulan satu akan belajar di sekolah dan satu lagi kumpulan akan belajar secara pengajaran dan pembelajaran di rumah (PdPR) dan sistem akan akan bertukar-tukar setiap minggu,”katanya dalam sidang akhbar di sini sebentar tadi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Murid dibenarkan berpakaian biasa ke sekolah
Oleh AHMAD SHAHERMAN SHAMSURI

12 September 2021, 4:16 pm
PETALING JAYA – Murid yang hadir ke sekolah dibenarkan memakai pakaian biasa sekiranya pakaian seragam yang ada sudah tidak sesuai dipakai.
Menteri Kanan (Pendidikan), Datuk Dr. Radzi Jidin berkata, bagaimanapun, pakaian tersebut perlulah sesuai, kemas serta sopan untuk hadir ke sekolah.
“Tiada baju (seragam), baju ketat atau lusuh boleh pakai pakaian biasa tetapi perlulah kemas, sopan dan sesuai.
“Kita faham situasi sesetengah ibu bapa sekarang yang menghadapi pelbagai kesukaran. Tak apa jika seragam dan tak muat pakailah pakaian biasa, tetapi ia mesti sopan, kemas dan sesuai,”katanya pada sidang akhbar di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Saya tak nak mama kahwin, harap hanya publisiti – Cik B
Oleh SAIRUL ZAMRI MISRANI

12 September 2021, 5:30 pm
PETALING JAYA – Anak kepada usahawan kosmetik terkenal, Datuk Seri Vida iaitu Cik B tidak bersetuju dengan keputusan ibunya mendirikan rumah tangga bersama bekas pembantu, Iqbal Zulkefli.
Cik B atau nama sebenarnya Edlynn Zamilleen Muhammad Amin berkata, perbezaan usia yang begitu ketara menjadi faktor utama dia tidak merestui perkahwinan tersebut.
“Saya sangat kurang setuju. Mama umurnya pun dah tua, abang Iqbal baru umur 27.
“Macam mana abang Iqbal boleh sukakan orang tua. Mesti ada sebab. Saya pun tak setuju mama nak ada anak lagi. Mama ni kalau dia bercinta, dia macam cinta buta,” katanya dalam satu temu bual rancangan hiburan popular.
Pada masa sama, Cik B, 16, turut mendedahkan bahawa hubungannya dengan Iqbal tidak begitu baik dan sering bergaduh sebelum ini.
“Saya dengan abang Iqbal ni memang tak baik. Saya selalu gaduh dengan dia. Gaduh tu bukan gaduh biasa-biasa. Mama pun selalu bergaduh dengan dia.

“Hubungan kami memang sangat renggang. Saya tak nak komen banyak, sebab banyak saya nak cakap tapi biarlah pada diri saya sendiri saja,” katanya.
Tambah pelantun lagu Tolonglah itu, awalnya dia menyangka perancangan pernikahan ibunya dan Iqbal hanyalah publisiti, namun dilihat semakin serius.
“Sebenarnya saya ingatkan cuma marketing (publisiti), tapi nampak macam betul-betul pula.
“Ya Allah takutnya, tapi harap-harapnya memang marketinglah. Saya pun macam tak naklah ada ayah baharu. Saya pun dah cukup dah ada lima ayah.
“Tapi kalau jodoh mama dengan abang Iqbal saya harapkan mama happy (gembira), ikutlah mama nak buat apa. Saya memang tak nak mama kahwin dengan abang Iqbal,” luahnya lagi.
Terdahulu, Kosmo! Online melaporkan Vida mengesahkan akan berkahwin dengan Iqbal menjelang Disember ini dan mengimpikan sebuah perkahwinan ‘wedding of the year.’
Vida sebelum ini pernah meluahkan kerisauannya tentang persetujuan Cik B dan berharap anak gadisnya itu lembut hati dengan perancangannya untuk menamatkan status ibu tunggal sejak…
Hubungan Vida dan Iqbal mula menjadi perbualan sejak minggu lalu apabila usahawan sensasi, Datuk Aliff Shuki membocorkan perkara tersebut menerusi satu siaran langsung (live). – K! ONLINE


OKU terharu terima suntikan vaksin daripada Menteri
Oleh MOHD AZLI ADLAN

12 September 2021, 4:51 pm
KUALA TERENGGANU – Seorang lelaki dalam kalangan orang kelainan upaya (OKU) yang terlantar ceria menerima kehadiran petugas kesihatan untuk memberi dos pertama vaksin Covid-19 di rumahnya di Losong Feri di sini hari ini.
Tambah mengharukan Jasni Azmir Abdullah, 23, vaksin Covid-19 tersebut disuntik sendiri oleh Menteri Sains, Teknologi dan Inovasi, Datuk Seri Dr. Adham Baba.
Bapanya, Abdullah Othman, 57, berkata, anak lelakinya yang terlantar berikutan masalah saraf otak sejak lahir telah mendaftar untuk menerima vaksin tersebut menerusi aplikasi MySejahtera sejak bulan Februari lalu.
“Pendaftaran vaksinasi Covid-19, Jasni Azmir dibantu oleh kakaknya, Nor Zaitul Afzan, 35. Dia tetap berisiko dijangkiti wabak itu walaupun hanya terlantar dan tidak keluar rumah.
“Saya terharu dengan kesudian Datuk Seri Dr. Adham berkunjung ke rumah saya untuk menyuntik sendiri Jasni Azmir,” katanya ketika ditemui di rumahnya di Losong Feri di sini hari ini.
Abdullah menjelaskan, keadaan Jazni Azmir yang terlantar menyukarkan dia sekeluarga untuk membawa anak bongsu daripada lapan beradik itu menerima vaksin di PPV berhampiran.

Tambahnya, masalah saraf otak yang dihadapi sejak lahir menyebabkan pertumbuhan tubuh anaknya daripada paras pinggang ke bawah terencat selain menghadapi masalah pertuturan dan penglihatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lapan warga Vietnam dicekup menyamar nelayan tempatan
Oleh TOREK SULONG

12 September 2021, 4:24 pm
PASIR PUTEH – Lapan nelayan Vietnam termasuk seorang tekong ditahan selepas mereka didapati menggunakan sebuah bot yang diubah suai seakan milik nelayan tempatan untuk menangkap ikan secara haram di lokasi 83.3 kilometer dari Kuala Tok Bali di sini kelmarin.
Taktik itu dikesan oleh Agensi Penguatkuasaan Maritim Malaysia (APMM) Kelantan ketika menjalankan operasi di kawasan itu pada pukul 2.30 petang meskipun rupa bentuk, warna dan nombor pendaftaran yang dicat pada badan bot itu sama seperti bot nelayan tempatan.
Pengarah APMM Kelantan, Kepten Maritim Syed Nor Adli Syed Ab. Rahman berkata, dalam operasi itu, tujuh awak-awak dan seorang tekong berusia lingkungan 23 hingga 46 tahun ditahan ketika mereka sedang leka menangkap ikan.
Katanya, ketika bot mereka dihampiri, nelayan berkenaan tidak sempat meloloskan diri kerana perlu menaikkan pukat tunda ke atas bot terlebih dahulu.
“Pemeriksaan terhadap tekong bot mendapati warga Vietnam itu menunjukkan permit menangkap ikan yang disyaki palsu. Siasatan lanjut mendapati, tujuh orang daripada mereka memiliki pasport manakala seorang lagi tiada pengenalan diri.
“Pemeriksaan pada badan bot itu mendapati, mereka mengecat nombor pendaftaran nelayan Terengganu pada, namun kita masih berjaya menemui kesan cat nombor pendaftaran Vietnam pada bot tersebut,” katanya pada sidang akhbar di Jeti APMM Kelantan di sini hari ini.

Syed Nor Adli berkata, keseluruhan rampasan dianggarkan bernilai RM1.5 juta merangkumi nilai sebuah bot, peralatan menangkap ikan, 500 kilogram ikan dan 4,000 liter minyak diesel.
Menurutnya, setakat ini, APMM telah mengesan tiga kes nelayan asing menggunakan taktik sama untuk mengaburi mata pihak berkuasa.
“Kita juga mengesyaki ada sindiket yang memalsukan dokumen atau tindakan pemilik bot menjual lesen bot mereka secara tidak sah kepada warga Vietnam,” katanya.
Tambah Syed Nor Adli, kes disiasat mengikut Seksyen 15(1)(a) Akta Perikanan 1985 kerana menangkap ikan di perairan negara tanpa kebenaran yang sah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


19,198 kes baharu; Sarawak melebihi 5,000
Oleh SITI A'ISYAH SUKAIMI

12 September 2021, 4:34 pm
PUTRAJAYA – Sebanyak 19,198 kes baharu dilaporkan hari ini, menjadikan jumlah kes positif Covid-19 mencecah 1,979,698 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 5,291 kes, diikuti oleh Selangor (2,347 kes) dan Johor (2,110 kes).
“Sabah (1,717 kes), Kelantan (1,435 kes), Pulau Pinang (1,309 kes), Kedah (1,256 kes), Perak (1,118 kes), Terengganu (930 kes), Pahang (584 kes), Kuala Lumpur (376 kes), Melaka (340 kes) dan Negeri Sembilan (283 kes).
“Perlis pula (67 kes), Putrajaya (32 kes) dan Labuan (tiga kes),” katanya di Facebook di sini hari ini.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Perhilitan Melaka siasat dakwaan kemunculan harimau kumbang
Oleh DIYANATUL ATIQAH ZAKARYA

12 September 2021, 4:13 pm
MELAKA – Jabatan Perlindungan Hidupan Liar dan Taman Negara (Perhilitan) Melaka menghantar pasukan untuk menyiasat dakwaan kemunculan harimau kumbang di Kampung Seberang Gajah, Bukit Rambai, di sini, hari ini.
Satu klip video berkaitan kejadian tersebut turut tular di laman sosial Facebook dan aplikasi WhatsApp mendakwa haiwan itu muncul ketika penduduk kampung mencari ayam hutan di kawasan berkenaan.
Video yang dikongsi tular di media sosial
Pengarah Perhilitan Melaka, Mohd. Firrdhaus Mahmood berkata, sepasukan empat pegawai telah dihantar ke lokasi sejurus menerima maklumat mengenai klip tular terbabit daripada pengguna Facebook kira-kira pukul 2.50 petang tadi.
“Kita sedang mendapatkan maklumat lanjut daripada individu yang memuat naik klip tersebut dan telah menghantar sepasukan pegawai ke lokasi untuk membuat pemantauan.
“Setakat ini kita masih belum dapat memastikan lagi sama ada kejadian itu benar-benar berlaku di negeri ini atau klip tersebut ditularkan tanpa maklumat yang tepat,” katanya ketika dihubungi di sini hari ini.
Tambahnya, pihaknya juga tidak menolak kemungkinan kejadian itu berlaku di negeri lain.

“Sebelum ini pernah berlaku kes tular di laman sosial berkenaan kemunculan harimau kumbang di negeri ini, namun apabila disiasat ia sebenarnya berlaku di Negeri Sembilan.
“Jadi, kami berharap maklumat-maklumat seperti kejadian ini disalurkan terus kepada pihak perhilitan untuk tindakan lanjut, bukannya dimuat naik di laman sosial sehingga tular dan mencetuskan kebimbangan penduduk setempat,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pengantin lelaki peluk, cium bekas kekasih di majlis kahwin sendiri
Oleh KOSMO!

12 September 2021, 4:55 pm
JAKARTA – Seorang pengantin lelaki di Indonesia bertindak di luar kawalan apabila secara tiba-tiba memeluk dan mencium bekas kekasih yang hadir ke majlis perkahwinannnya, lapor Suara.com, semalam.
Aksi tersebut menjadi tular selepas rakaman majlis perkahwinan di Sulawesi Selatan itu dimuat naik di media sosial.
“Katanya si lelaki belum mampu melupakan mantan kekasihnya dan tidak mampu mengawal perasaan melihat wanita itu di majlis perkahwinannya,” tulis keterangan video.
Menerusi paparan video,lelaki yang lengkap berpakaian pengantin berwarna hijau menerpa ke arah seorang wanita dipercayai bekas teman wanitanya yang sedang menyanyi karaoke.
Dia bertindak memeluk dan mencium wanita itu di hadapan semua tetamu yang terkejut melihat kejadian itu.
Perbuatan pengantin lelaki itu mengundang rasa meluat netizen yang berasa kasihan pada isteri lelaki tersebut.

“Saya memikirkan perasaan isterinya,” komen seorang pengguna media sosial.
“Sah terus bercerai selepas ini,” unggah seorang lagi. – Agensi


Murid pra sekolah dan tadika di negeri Fasa 3 mula bersekolah pada 3 Oktober
Oleh AHMAD SHAHERMAN SHAMSURI

12 September 2021, 4:07 pm
PETALING JAYA – Murid pra sekolah dan tadika swasta yang berada di negeri Fasa 3 memulakan sesi persekolahan bermula 3 Oktober depan.
Menteri Kanan (Pendidikan), Datuk Dr. Radzi Jidin berkata, murid berkeperluan khas (MBK) dan juga Program Pendidikan Khas Integrasi (PPKI) sekolah rendah juga turut akan meneruskan sesi persekolahan bermula tarikh berkenaan.
Bagaimanapun katanya, bagi murid lain mereka akan meneruskan pengajaran dan pembelajaran di rumah (PdPR)
“Bagi sekolah menengah pula, semua murid akan meneruskan PdPR, manakala pelajar Tingkatan 6 semester 2 dan program pra universiti akan hadir tanpa penggiliran.
“MBK dan PPKI bagi sekolah menengah juga akan hadir seperti biasa tanpa penggiliran termasuk pelajar kelas antarabangsa dan juga murid kelas peperiksaan awam di sekolah harian dan swasta,” katanya pada sidang akhbar hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Negeri kurang vaksinasi diarah agresif cari penerima
Oleh MOHD AZLI ADLAN

12 September 2021, 3:22 pm
KUALA TERENGGANU – Gerakan lebih agresif untuk mencari individu layak divaksin akan dilakukan di tujuh negeri yang masih rendah kadar vaksinasi iaitu Kelantan, Terengganu, Pahang, Kedah, Perak, Sabah dan Johor.
Menteri Sains, Teknologi dan Inovasi, Datuk Seri Dr. Adham Baba berkata, strategi tersebut bertujuan untuk meningkatkan kadar vaksinasi di kesemua negeri itu bagi membolehkan sasaran imuniti kelompok pada hujung bulan hadapan tercapai.
“Kita mendapati hampir semua individu (termasuk di enam negeri tersebut) yang mendaftar di aplikasi MySejahtera telah mendapat janji temu masing-masing.
“Kita ini perlu mencari mereka yang tidak mendaftar (menerusi aplikasi MySejahtera) bagi divaksinkan,” katanya selepas memantau program Outreach Vaksinasi Covid-19 di Kampung Losong Feri di sini semalam.
Setakat ini, kadar lengkap vaksinasi di Terengganu ialah 66.73 peratus, Johor (59.2 peratus), Pahang (56.8 peratus), Perak (53.7 peratus), Kelantan (51.4 peratus), Sabah (48.6 peratus) dan Kedah (52.1 peratus).
Adham berkata, selain membenarkan penerima divaksinasi secara walk-in di pusat pemberian vaksin (PPV) terpilih di semua negeri-negeri tersebut, program outreach juga akan diperbanyakkan.

Beliau berkata, petugas kesihatan akan bergerak ke lokasi sasasaran terutama pedalaman bagi membantu individu yang sukar ke PPV terutama dalam kalangan orang kelainan upaya (OKU) untuk menerima vaksin Covid-19. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sesi persekolahan tahun ini akan dilanjutkan sehingga Februari tahun depan
Oleh AHMAD SHAHERMAN SHAMSURI

12 September 2021, 3:46 pm
PETALING JAYA – Sesi persekolahan tahun ini dilanjutkan sehingga penghujung Februari tahun hadapan.
Menteri Kanan (Pendidikan), Datuk Dr. Radzi Jidin berkata, sesi persekolahan tahun hadapan pula akan bermula pada Mac 2022.
“Sebagai contoh murid tahun enam tahun ini akan meneruskan sesi persekolahan sehingga bulan Februari tahun hadapan.
“Bagi pelajar tahun 1 pula, mereka akan memulakan sesi persekolahan tahun hadapan bermula pada awal bulan Mac,” katanya pada sidang akhbar hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Program vaksinasi remaja Terengganu bermula akhir September
Oleh MOHD AZLI ADLAN

12 September 2021, 3:50 pm
KUALA TERENGGANU – Program vaksinasi Covid-19 dalam kalangan remaja berusia 12 hingga 18 tahun di Terengganu dijangka bermula pada akhir bulan ini.
Menteri Sains, Teknologi dan Inovasi, Datuk Seri Dr. Adham Baba berkata, berdasarkan data, ia akan melibatkan 93,262 pelajar sekolah di seluruh negeri ini.
“Kadar peratusan vaksinasi lengkap bagi populasi dewasa di Terengganu kini melebihi 66 peratus dan dijangka boleh mencapai imuniti kelompok pada hujung bulan ini.
“Oleh itu, kita sudah boleh memulakan program vaksinasi dalam kalangan remaja negeri ini sebaik 80 peratus populasi dewasa selesai menerima dua dos vaksin Covid-19,” katanya selepas memantau program Outreach Vaksinasi di Losong Feri di sini hari ini.
Adham berkata, program vaksinasi dalam kalangan remaja Terengganu akan dilaksanakan secepat mungkin sebaik mendapat persetujuan Kementerian Kesihatan.
Tambah beliau, mengikut perancangan asal, pelajar terbabit akan menerima vaksin Covid-19 tersebut di sekolah masing-masing.

Dalam pada itu, Adham memberitahu setakat ini, seramai 87,538 warga emas dan 16,093 orang kelainan upaya (OKU) di Terengganu telah lengkap dua dos vaksin Covid-19. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pusat R&D industri emas pertama negara di Gebeng
Oleh KHAIRULMIZAN YAHYA

12 September 2021, 3:47 pm
KUANTAN – Pusat penyelidikan dan pembangunan (R&D) industri emas pertama negara yang sedang giat dibangunkan di Gebeng dekat sini dijangka beroperasi selewat-lewatnya hujung tahun ini.
Presiden SIRIM Berhad, Datuk Ahmad Sabirin Arshad berkata, pusat R&D dan akademi kecemerlangan menerusi kerjasama strategik SIRIM dan Koperasi Muafakat Makmur Berhad (Ko-Makmur) itu melibatkan peruntukan kira-kira RM3 juta.
“Pusat terbabit akan menumpukan kepada R&D berkaitan kesenian, reka bentuk dan kaedah pemasaran produk berasaskan emas.
“Kerjasama strategik ini turut menumpukan usaha membantu usahawan baharu dalam bidang perniagaan emas untuk berkembang hingga ke peringkat global,”katanya selepas mengadakan pertemuan bersama Pengerusi Ko-Makmur, Datuk Hishamuddin Abdullah di pejabat SIRIM Pahang, di sini semalam.
Ahmad Sabirin, yang juga Ketua Pegawai Eksekutif SIRIM berkata, perniagaan berasaskan emas berpotensi besar dan SIRIM sedia membantu serta membimbing Ko-Makmur untuk meneroka pasaran luar negara.
Jelasnyanya langkah pertama untuk menembusi pasaran global ialah dengan mendapatkan pengiktirafan kualiti produk daripada SIRIM.

“Industri ini mempunyai nilai pasaran lebih RM10 bilion setahun dan nilai ini adalah ketika seluruh dunia dilanda pandemik Covid-19. Kalau tiada (Covid-19), nilainya mungkin mencecah antara RM20 hingga RM30 bilion.
“Maknanya selepas ini semua produk dikeluarkan Ko-Makmur melalui rangkaian kedai emas milik mereka, Makmur Gold akan menerima cop pengiktirafan dan pengesahan kualiti produk daripada SIRIM,” katanya.
Sementara itu, Hishammuddin berkata, objektif utama Ko-Makmur menjadi rakan strategik SIRIM adalah bagi membantu lebih ramai usahawan menceburi sektor perniagaan berasaskan emas.
“Kita mempunyai perancangan jangka panjang untuk memasuki pasaran Timur Tengah serta China, jadi sebagai persediaan Makmur Gold harus mendapat pengiktirafan kualiti daripada SIRIM dan apabila ada pengiktirafan, mudahlah untuk kita meneroka pasaran global,” ujarnya. – K! ONLINE